text:
INTERVISTE. L’ultin baluart dal Friûl al vûl contâ di plui
«O fasarìn sintî fuarte la vôs dal Friûl
intal dibatiment su la riforme des autonomiis locâls»
Assemblee de Comunitât linguistiche furlane, at secont! L’organisim che, intal intindiment dai promotôrs, al veve di jessi l’embrion di un autoguvier de componente culturâl e linguistiche plui impuartante de Regjon, ma che la Zonte Serracchiani e veve istituît cun competencis consultivis fragjilis, cuntun procès machinôs di adesion dai Comuns e cence cualsisedi struture di supuart, al à screât in plen Istât il so secont mandât trienâl, tornantsi a afidâ ae vuide di Diego Navarria. I sindics dal teritori furlan a àn tornât a dâ fiducie al prin citadin di Cjarlins che, no cate chei che si auguravin un flop de operativitât de Assemblee, dal Lui dal 2015 al Lui dal 2018 no dome al à savût racuei la adesion di ben 114 Comuns sui 173 totâi che si declarin furlans (daûr de zonizazion de leç 482/1999), ma cui siei intervents puntuâi intal dibatiment politic al à dât altece al compit de Assemblee di lavorâ pe coesion, no dome culturâl e teritoriâl, ma ancje economiche e sociâl dal Friûl.
La Assemblee si è dade adun ai 28 di Avost, te Sale Ajace, in presince dal assessôr regjonâl aes Autonomiis locâls, Pierpaolo Roberti, dal sindic di Udin Pietro Fontanini e dal president dal Consei regjonâl Piero Mauro Zanin. «E jere presinte une cincuantine di sindics, no mâl viodût il clime balneâr - al riferìs Navarria -, e al jere ancje un public discret, no dome esponents dal mont culturâl furlan, ma ancje tancj citadins sempliçs. Mi à fat tant plasê!».
–
President, ce belanç fasial dal so prin mandât?
«Al è stât un mandât costitutîf no facil di frontâ. Dut al è scomençât dai Laboratoris di autonomie promovûts di 16 sindics, finîts intune propueste sostignude dopo in Consei regjonâl dal conseîr Claudio Violino intal ambit de riforme des autonomiis locâls, la innomenade leç regjonâl 26/2014 che e à istituît lis Uti. A pet di chês che a jerin lis spietis, la leç e à introdusût l’organisim de Assemblee de Comunitât linguistiche furlane, ma depotenziantlu une vore. Pe adesion e je stade previodude fintremai une convenzion di aprovâ de bande di ducj i Conseis comunâi e chest al à compuartât un lavôr burocratic enormi. Cundut achel, ai 15 di Lui dal 2015 o sin rivâts ae prime Assemblee za cun 55 Comuns aderents».
–
Insume, cundut di cheste “gjambadorie burocratiche”, al è stât daurman un sucès.
«Sì, parcè che par saltâ l’ostacul de convenzion, e je stade promovude une ativitât intense di relazions interpersonâls tra i sindics che e à dât risultâts otims. Intun ciert sens, al à zovât a fâ plui sintude e motivade la adesion ae Assemblee. Passât chest ostacul, al è restât purpûr il fat che la Assemblee no à personalitât juridiche, no à personâl e no à un propri belanç, duncje si rêç dome sul volontariât dai sindics intal davuelzi lis sôs competencis, che si puedin riassumi inte pussibilitât di intervignî intal procès di formazion dai ats legjislatîfs dentri dal Consei des autonomiis locâls. Intai fats però, la Assemblee de Comunitât linguistiche furlane e à savût esprimi une grande capacitât di rapresentance. A man a man che a vignivin fûr inte atualitât problemis storics dal Friûl, insiemi al consei diretîf o ai podût intervignî cu la fuarce dal mandât di desenis di sindics intun cjamp di azion tant slargjât, che no si limite ae lenghe e ae culture, ma che al cjape dentri dute la vite di chês comunitâts che a esprimin la lenghe e la culture furlanis».
–
La assence di une struture organizative aes spalis, nancje di consulence, e je stade però un fren grâf…
«Dal sigûr. Cui che al opere intal Consei des autonomiis locâls, al ricêf cualchi dì prime des riunions il materiâl par podêsi preparâ sul ordin dal dì. E se a son di frontâ 2-3 dissens di leç biei pençs o che su chei no si àn competencis diretis, e devente fondamentâl une consulence legâl o specialistiche. Par fortune, e esist ancje la rêt dai sindics. O soi intervignût dispès, o ai ancje rivât a puartâ propuestis intes leçs regjonâls. O vin dimostrât alc che forsit il legjislatôr regjonâl no si spietave formant la Assemblee de Comunitât linguistiche furlane in chel mût».
__
Ce frenial i Comuns furlanofons che ancjemò no àn aderît ae Assemblee?
«A son lis zonis estremis de ex provincie di Pordenon, dulà che cheste apartignince e je sintude di mancul. Cun di plui, cualchidun de cuarantine dai ex “Comuns ribei” aes Unions teritoriâls intercomunâls no àn volût aderî ae Assemblee par rimarcâ un dinei totâl de leç 26 che e à istituît lis Uti e pe pôre di invalidâ i ricors presentâts, pûr aderint dome a une part di chê norme. Dut câs, intal complès, e je za une rapresentance dai doi tierçs dal mont furlanofon».
__
Cuâi i programs pal gnûf mandât?
«Te Vierte si sierarà il gno secont mandât tant che sindic di Cjarlins, no plui rinovabil, e duncje no podarai plui jessi president de Assemblee. La prossime scjadince eletorâl aministrative e rinovarà i vertiçs di 120 Comuns e duncje e sarà la dibisugne di un gnûf diretîf. Fin ae Vierte, o larìn indevant intal impegn par otignî la adesion di gnûfs Comuns e intal jessi la vôs de Comunitât furlane. O vin in program dopo ativitâts specifichis tant che, par esempli, in colaborazion cul Centri interdipartimentâl pal disvilup de lenghe e de culture dal Friûl e cu la Agjenzie Regjonâl pe Lenghe Furlane, un cors par sindics e funzionaris comunâi dedicât a dut ce che al tocje la tutele de lenghe furlane, lis istituzions coinvoltis e lis oportunitâts a cheste conetudis. O vin constatât di fat che tra i aministradôrs dispès no je clarece su chescj ponts. Il cors al sarà supuartât di un piçul finanziament de Regjon, gjestît de ARLeF, che in graciis di chel forsit o rivarìn a creâ un sît internet e un logo».
__
La Assemblee e tutele no dome i dirits de comunitât furlane, ma ancje chei dai citadins singui che a vuelin tutelâ i propris dirits linguistics…
«Di fat, o sin daûr a racuei tra i sindics lis firmis par une mozion che e fâs proprie chê za aprovade in Lui dal Consei regjonâl ae unanimitât su la Rai, par che e rinfuarci lis trasmissions par furlan in tv e radio e pal potenziament de sede di Udin che po dopo e varès di produsi chestis trasmissions. O ai za racueltis tantis adesions e o ai chê in curt di inviâlis al diretôr gjenerâl de Rai. Di pôc, o soi intervignût refudant la propueste di Progetto FVG par une Regjon costituide a trê pontis. I 15 Comuns furlanofons de ex provincie di Gurize si viodaressin confondûts intune entitât che e cjape dentri la citât metropolitane di Triest. Il gno intervent al à dismovût tant dibatiment».
__
La Assemblee e sarà cumò clamade a dî la sô su la riforme des autonomiis locâls che e varà di meti rimiedi al disastri Uti…
«In ocasion de mê riconferme, l’assessôr regjonâl Roberti si è dimostrât atent ae corispondence tra il teritori dai ents di gjestion che a vignaran creâts e il lôr valôr identitari, un concet ribatût plui voltis. O ai dit al assessôr che si sintin partecips di chest procès legjislatîf e che o parteciparìn a pene che la Zonte e varà presentade la sô propueste. Roberti al à inviade ancje une letare a diviersis istituzions, e tra chês la Assemblee, par domandâ di enunziâ cualchi diretive di principi che e varès di ispirâ la riforme. O rispuindarìn domandant di rinfuarçâ lis competencis de Assemblee e la sô dotazion di struturis, e di semplificâ lis proceduris di adesion. O disarìn che e covente une istituzion rapresentative dal Friûl, inte sô dimension plurilinguistiche, e che la Regjon no pues compuartâsi tant che lis ex potencis coloniâls che a segnavin liniis su la cjarte gjeografiche, ma che si à simpri di sintî lis popolazions interessadis, sedi lis comunitâts che i Comuns».❚
Roberto Pensa


c: text/html

text:
Voltât par furlan di Pablo Gortan
Ecumène: Alessandri il Macedon (Conte popolâr russe)
Voltât par furlan di Pablo Gortan
3 coments On Ecumène: Alessandri il Macedon (Conte popolâr russe)
-
Alore achì ai volarès l'intervent di Jaio, ma lui al à da jessi in Spagne.
Parcè la so femine e je une scritore russe regjistrade. Duncje la femine a varès di tradusi la storie par inglês, po dopo lui la tradûs par francês e da ultin a la controle par furlan.
Inmó un pôc e mi met a zuià al Dalí cu le sô Gala:-)
Seont jê, lis contis curtis no son chês plui popolârs e a invidarès il catalan Xabi a cjalâ pluitost viers i fradis Strugatskie che an scrit:
"Dificil di sei un Diu" e une altre che a mi plasarès a mi di fâ un pastiç che s'intitule: Il lunis al scomence il sabide. Ma o soi daûr a insegnâi il furlan (Viodêt le parodie sui furlans achi:http://www.youtube.com/profile?user=sommarti#p/u/44/Iw8Ra1xKVMs) , cuissà se 'ne dí no us scrîf une contecurte ancje jê:-)
Dopo dut chel viaç, e vignarès fûr une conte afat difarente 🙂
O ai cjatât il libri dai Trugatskie, e se a son altris conseis su contis curtis o cjemò miôr curtissimis, gracie, benvignudis!
Mandi
Xabi
(ocjo, Xabi il galego, però, che Xabier il catalan al è il Lamuela, impussibil sconfondisi)
Scrîf un coment
-

robotstxt: allowed

filter: keep


text:
Duncje, barbe Toni al veve un fradi che si clamave Gjovanin. Cuant che Gjovanin al è stât clamât a fâ il soldât, lu àn mandât a fâ la vuere in Russie, la ultime vuere, si capìs.
La Russie al è un puest lontan lontan, là che la nêf e dure cuasi dut l’an.
Chel puar frut, cuant che al podeve al scriveve a cjase par fâ savê che al jere vîf, che plui di cussì no si podeve scrivi, par vie da la censure. Si che al à continuât a mandâ cualchi letare e cualchi cartuline par un pôc di timp, e po nuie plui. Sô mari, puarete, se no jere za avonde in pinsîr, si capìs, e à tacât a filzetâ e se prime e preave che al tornàs prest, cumò e preave che al fos vîf.
Barbe Toni al cirive di dâi coragjo cun mil storiis: e che la pueste in timp di vuere no rive simpri, e che e podeve jessi lade pierdude, che là no jerin mighe lis busis des letaris come ca di nô, e vie cussì.
Il timp al passave e di Gjovanin no si rivave a savê nuie di nissune bande.
Une dì a barbe Toni i coventave un pôc di stran di meti te stale, sot da la momò e cussì al cjol sù il zeon e al va sù inte barache. In chê gnot al veve neveât fis fis, e la nêf e jere alte fin tai zenoi.
Al jere dentri che al jemplave il zei che il cjan al à tacât a baiâ. Al va fûr e nol è nissun, si che al torne a fâ il so fat. Il cjan però no si dave pâs a e al continuave a baiâ.
Alore barbe Toni al ven su la puarte da la barache, al tache a spiâ ator e nol è nissun. Po al discocole i voi a viodi la nêf che si sfracaiave e a restavin lis talpadis dai scarpons, une dopo di chê altre, une dopo di chê altre, e vie cussì, che a partivin da la barache e a lavin cuintri il bosc.
In chel cidinôr si sintive dome la nêf a cricâ sot di scarpons che no si viodevin.
Barbe Toni al reste inçussît.
Po dopo i ven come une lûs intal cjâf e al capìs che so fradi Gjovanin al jere muart e che al jere vignût a saludâlu e a fâjal savê.
Cussì come che al podeve, si capìs.
di Silvana Zanella


text:
WALTER TOMADA GNÛF DIRETÔR DA “LA PATRIE DAL FRIÛL”
Dopo il diplome al liceu Marinelli, si è laureât in Letaris Modernis ae Universitât di Triest. Cumò al è docent ae ITCG pre Bepo Marchet di Glemone. Espert di didatiche pe lenghe furlane e in particolâr de formazion dai insegnants, al è stât ancje cjâf ufici stampe dal Comun di Udin cul sindic Cecot e al à curât la publicazion di tantis oparis storichis, in particolâr dedicadis al Tarcintin. Propit a Tarcint al à cjase e al è ancje conseîr comunâl.
«A Erika i va dut il nestri agrât - al à dit Andree Valcic, president de Clape di Culture Patrie dal Friûl editore dal nestri mensîl, la uniche publicazion scrite dal dut in furlan- che e à savût slargjâ il public di letôrs e fâ dal gjornâl un pont di riferiment pes bataiis ambientalistis resintis in Friûl».
«Cun Walter- al è lât indevant Valcic- za o vin un rapuart lunc di spirt autonomist comun e cun lui o sin sigûrs che o assistarìn a un altri procès di integrazion tra i contignûts storics de riviste e la realtât di cumò. Sot de sô direzion a vignaran sù ducj chei aspiets che cun simpri plui grande fuarce e intensitât a metin dongje la societât furlane, sotlineant la voie di riscat in timps dal sigûr no facii pal Friûl dut”.


text:
Cine furlan
Il cine furlan è je une realtât recinte che e je cressude une vore dai agns ’80 in ca.
I films in lenghe taliane: il Cine in Friûl[cambie | modifiche il codiç]
Par fa un cine a vuelin dai bêçs e des competencis no di pôc, tant e je vere che par solit i cines, ancje chei di grandis nazions, a son spes concentrâts in zonis precisis dulà che si cjatin i finanziadôrs e la int di mestîr par esempli Rome in Italie, la Californie in Americhe, Bombay in Indie e v.i.
In cheste suaze il Friûl al si è cjatât in une situazion emargjinade, cualchi film par talian si è fat soredut leât a la storie de prime vuere mondiâl.
Il prin, une vore interessant, al è il documentari di Chino Ermacora La Sentinella della Patria dal 1927. Fra i cines ambientâts in Friûl si ricuardin La Grande Guerra di Monicelli (che al à vinçût il leon di aur a Vignesie intal 1959 e il film hollywoodian A Farewell to Arms (Addio alle armi inte edizion taliane) dal 1957 dal romanç di Ernest Hemingway.
No ambientât durant la prime vuere mondiâl ma une vore significatîf al è stât Gli ultimi di Vito Pandolfi (1962) scrit da David Maria Turoldo.
La nassite dal Cine in lenghe furlane[cambie | modifiche il codiç]
Il prin film in lenghe furlane al è stât Maria Zef di Vittorio Cottafavi dal 1981, il film ambientât in Cjargne da un romanç di Paola Drigo al è stât fat de RAI par furlan su la onde dal sucès dal film di Ermanno Olmi L'Albero degli zoccoli (1978) recitât in bergamasc che al veve vinçût la palme di aur al festival di Cannes.
Maria Zef nol reste un câs isolât e tai agns seguitîfs a si fasin altris films come Grafiz 'tun orizont (1984) e la trilogjie Cuintrileture part prime, secone e tierce (1986) di Marcello De Stefano.
La Mostre dal Cine furlan[cambie | modifiche il codiç]
Tal 1988 il CEC di Udin al inmanee la mostre dal cine furlan. Di che volte la produzion di cines in marilenghe e cres simpri di plui e si forme une schirie di autôrs e di apassionâts che a imparin un pôc dal mistîr che al covente. Intal 1996 e nas il Concors par Tescj Cinematografics in Lenghe Furlane. Films tant che Buris, libars di scugnî vignì di Massimo Garlatti-Costa e Lidrîs Cuadrade di trê di Lorenzo Bianchini a vegni proietâts tes salis comerciâlis dal Friûl cuntun bon sucès.
I numars de cressite[cambie | modifiche il codiç]
Se dal 1981 al 1987 i films furlans a son 7, dal 1988 al 1994 a 'nd è 34, dal 1995 al 2001 a 'nd è 62. La domande di prodots in lenghe furlane e esist e cuant che a vegni mandâts pe television a àn un bon sucès di public. Di sigûr i numar a saressin plui grancj se lis trasmissions televisivis dal servizi public a fossin stadis fatis cun regolaritât cemût che al proviodarès la Leç 482/99.
Personalitâts dal cine furlan[cambie | modifiche il codiç]
- Siro Angeli
- Bruno Beltramini
- Giuseppe Bevilacqua
- Lorenzo Bianchini
- Renato Calligaro
- Paolo Cantarutti
- Toni Casula
- Renata Chiappino
- Vittorio Cottafavi
- Marcello De Stefano
- Carlo Della Vedova
- Gianni Fachin
- Michele Federico
- Massimo Garlatti-Costa
- Rino Gubiani
- Michele Marcolini
- Giorgio Milocco
- Dorino Minigutti
- Andrea Nardon
- Vito Pandolfi
- Benedetto Parisi
- Luca Peresson
- Lauro Pittini
- Remigio Romano
- Christiane Rorato
- Manlio Roseano
- Marco Rossitti
- Slapagnots
- Marcello Terranova
- Danilo Toneatto
- Mauro Tonini
- David Maria Turoldo
- Mara Udina
- Giancarlo Zannier
- Galdino Zuliani


text:
L’Udin compagn de Juve e il Palermo compagn dal Udin? Almancul cul pont di domande, la partide di nossere si pues metile a paragon cun chê di domenie stade a Turin. Se là vie la Juve parone di cjase e veve tignût di plui la bale, e veve tirât plui voltis in puarte e però ae fin l’unic gol al è stât chel dal Udin, cul Palermo la scuadre di balon furlane e à fat sù par jù compagn.
Salacor la iniziative di zûc dal Udin cuintri dai sicilians e je stade miôr di chê dai juventins: tal prin timp la formazion di Colantuono e cjape un gol cuasit a frêt, ma po e masane avonde zûc e e met adn une schirie di ocasions, in maniere mancul confusionale de Juve cuintri dal Udin. Però il risultât finâl al è identic, almancul tai numars.
L’Udin al à zuiât di plui e miôr de prime zornade. Te scree in campionât dal gnûf stadi ai blancs e neris si ur domandave alc di plui e chel lu àn fat, dal imprin ae fin de partide. Nol è stât avonde, par vie des imprecisions e soredut pal fat che il Palermo si à difindût ben e no mâl, massime un Sorrentino. Cun di plui i ospits a àn cjatât il gol dopo a pene vot minûts di zûc, judâts in cualchi maniere de pocje atenzion dai difensôrs blancs e neris sei su Vazquez, che cussì al à vût timp di prontâ il so cross inte maniere miôr, che su Rigon, che al à concludût cul cjâf cence fastidis.
Di chel moment indenant la bale le a zuiade soredut la scuadre furlane, dongje dal gol in particolâr cun Thereau in dôs ocasions ator dal minût numar 18 e po cun Zapata e cun Edenilson, che però a tirin fûr bersai.
La musiche e je compagne ancje tal secont timp, sei pe pression offensive che pe scarse precision dai tîrs di Bruno Fernandes e Zapata. Tai ultis vincj minûts l’Udin al zuie in undis cuintri dîs, par vie de espulsion di Struna, e cun tre pontis, stant che Colantuono al xonte ancje Di Natale a Thereau e Zapata, che si cjatin ancjemò dongje dal gol, cence però rivâ a fâlu.
La partide si siere cuntun risultât negatîf. Tal belanç però al è puest ancje pe continuitât dal zûc, par un ciert ordin tatic e pe costruzion di azions di gol. In negatîf une cierte proviodibilitât de manovre, cualchi disatenzion di masse e pocje fortune.
Nol jere di esaltâsi la setemane stade, nol è di demoralizâsi cumò.


text:
Otubar 2010
EDITORIÂL - L’inteletuâl furlan e la fuarce dal cûr/ LA INTERVISTE - L’om plui concret? Il poete / La scomesse dai Cercaluna / ATUALITÂT - Lenghe furlane a scuele par une cressite al pas cu la Europe / L’ûs veicolâr par sostignî lis nestris diviersitâts linguistichis / Une gnove ostarie par… sintîsi in Patrie / Une vite pal Friûl / Letaris / AI 32 DI MAI. Il poete cenzût di urtiçons / Un partît sart, «normalmentri european» / Scuele in Cjargne / Gnognocolôrs, saurs di colorâ / MEDITANTLIS TAL SO CÛR. Mandait a visâ l’imperadôr / Nissun nol pues clamâsi fûr / Cuant che i numars a deventin une opinion / La None e va indevant / VISIONS - GALARIE FOTOGRAFICHE. FRIULI DOC 2010 / TERITORIS - INTERNAZIONÂL. Une gnove oportunitât pal procès democratic intal Paîs Basc / SLOVENIE. Lis scuelis superiôrs in Slovenie / AUSTRIE. La istruzion superiôr garantide a gratis e vierte a ducj / CULTURE - CUSINE. Cjastinis / ART-Â. Luciano Lunazzi, l’artist dal riûs torzeon / IL FERÂL. La fuarce de poesie e de lidrîs / LA FABRICHE DAI… LIBRIS. I Trastolons a son cressûts / Catarine Percude, Lis striis di Gjermanie / Il libri cence pagjinis / CONTECURTE. «Nûf di Otubar» / Simpri mancul libars / Slovenka Skupnost a pro dal furlan / MEDIA - FRIÛL TAL ETERE. Balon, ce passion! / E-MARILENGHE. Un spot sul smartphone / I CLASSICS - 11. SANT JACUM, LÀ CHE AL FINÌS IL MONT /
*** I articui a son disponibii fracant sul titul. Buine leture.


text:
Fusee
Magari cussì no, ancje par chest sît archeologjic no sin sapontâts di nissune notizie storiche sigure su la nassite de fuartece o su la cjasade che li e à vivût intai secui. In dì di vuê si puedin viodi doi gjenars di rescj muraris: i prins a son viers il paîs di Fusee e si trate di tocs di muris che salacor a partignivin a une opare di difese difûr dal cjistiel vêr; chei altris rescj o podìn pardabon identificâju cun chei dal sît dulà che une volte al jere logât il cjistiel antîc che, par altri, si lu cjate ancje intun disen di Pontini dal 1900. Nissun nol sa dal sigûr ce fin che e vedi fate cheste opare imponente; si scrupule, fra lis altris robis, che e sedi coventade come gjave di pieris par oparis stradâls o pe costruzion dai borcs. Altris ricercjis plui insot a podaressin dâ une rispueste a cheste domande impuartante.


text:
B
Il B(bi) al è il secont segn dal alfabet furlan e de plui part dai alfabets latins; e je la prime consonant.
Storie dal BModifiche
EvoluzionModifiche
La letare e derive dal alfabet lineâr antîc, doprât tal Sinai plui di 3.500 agns indaûr, che chel al derive dal jeroglific, dulà che il sun [b] al jere rapresentât di une cjase.
Tal 1500 p.d.C. la seconde letare dal alfabet fenici, clamade beth par analogjie cun l'alfabet ebraic, e veve cjapade sù une forme che e fasè di fonde par ducj i alfabets sucessîfs, come l'alfabet grêc. Cheste letare clamade beta, voltade di 180° e dopleade, e origjinà il B grêc moderni, che di chel si è evolût, cu la aparizion de scriture minuscole, il B.
La letare e je daspò passade al alfabet latin cu la mediazion di chel etrusc: in chest passaç, lis letaris a vevin pierdût il lôr non, par clamâsi dome cul lôr sun, e cussì beta e deventà be.
Altris significâts dal BModifiche
ChimicheModifiche
- B al è il simbul dal bôr
FisicheModifiche
- Il vetôr B al rapresente il cjamp magnetic
FotografieModifiche
- B al è une des velocitâts dal oturatôr
InformaticheModifiche
MedisineModifiche
- B al è un dai grups sanghins dal om
MusicheModifiche
- B al è la note musicâl si pe notazion doprade tai paîs di lenghe inglese o todescje
TraspuartsModifiche
- B al è la targhe automobilistiche internazionâl de Belgjiche


text:
Giuseppe Garibaldi
Giuseppe Garibaldi (Nize, ai 4 di Lui dal 1807 – Caprere, ai 2 di Zugn dal 1882)
Garibaldi: la sô barbe, il so poncho, la barete rosse e il baston a son tal cjâf di ducj nô. Al stes timp, lis sôs impresis di comandant braurôs e “eroi dai doi monts”, i soi tîrs tant che om di vuere e di mâr a son cognossûts a ducj. Cence cjalâ a cui che i vûl ben e a cui che a ‘ndi cjacare nome mâl, e cence cjalâ a dut il Risuriment, e ai oms che a ‘ndi son stâts protagoniscj daur a dutis lis datis come che si fâs tai libris di test.
Ducj a àn bielzà studiât la storie di Italie e chest periodi in particolâr: cualchidun al po svantâsi di vê un dret rivuart par vêlu scoltât de bocje dai vons.
I soi ultins agns a Caprere[cambie | modifiche il codiç]
Garibaldi al à cjolte la isule di Caprere tal 1855. Al si jere cjapât di jê tal 1849, cuant che al jere stât obleât a stâi dal guvier sardegnûl e al veve decidût di mudâ la isule inte sô cjase pal avignî fin a volê murî in chel puest. Inte sô isule Garibaldi al à vivût te semplicitât de vite contadine dongje al sens dal sacri dai antîcs cuntune visuâl de nature religjose e al stes timp laiche che cumò nus samee fâ cuintri cu la piture di lui che o cognossin tant che om di vuere, rût e sclet, plen di ideai e nemì dal sflandôr.
A Caprere al à vivût e lavorât Garibaldi, il pari e l’om, il malât: studiôs di agronomie, passionât di musiche e cjant, costrutôr e contadin. Garibaldi al à cjatât in chest ritîr e in chestis ativitâts la medisine par cuietâ il marum de sô anime, fruiade dal sburt pes ideis su la dignitât dal om e la salvazion dai popui. In un stret rapuart cu la nature e lis sôs leçs, Garibaldi al à viodût di persone dal ort e dal zardin metint in vore gnovis plantutis forestis dongje di chês dal puest, plantant lens grancj, fasint su la sô cjase, la stale, il mulin e il for a lens, la lobie pes barcjis e proviodint il puestut pal piçul cimitieri.
“Ogni dì, cuviert il cjâf cuntun cjapiel a largje ale, vistût in cjamese rosse, doprant curtis e fuarpis di cuinçâ, picjâts te cinturie, al passave lungjis oris a dispedâ, cemî, insedâ e coltâ ducj i pletuts di tiere tra scois e crusts. La sô tignince tal timp e il gust par chest so lavôr a àn sburtât a vignî a ogni sorte di pomâr e di rosis. Dut câs al jere content di stâ daûr a lis sôs plantis e al mudave di spirt nome se cualchidun che nol spietave o un telegram a rivavin a crevâi il plasê di chel so preseât lavôr”.
A Caprere Garibaldi al viodeve de stale, des bestiis, dal zardin, al faseve vueli e mîl, al faseve cjandelis… tai moments di polse no mancjave la musiche: a Garibaldi, cuntune biele vôs “dolce, melodiose e fascinant” (come che si visave sô fie Clelie), i plaseve cjantâ: Verdi, Donizetti, Bellini e Rossini. Amant grevi e di gran passion, svoletôs e di bocje buine, svelt e stufadiç, Garibaldi al à vût te sô vite ce tantis feminis, sedi sioris e nassudis in buinis fameis, sedi zovinutis, massariis cence sapience ni gracie.
I soi afiets[cambie | modifiche il codiç]
Si è maridât par ben trê viaçs e al à vût vot fîs. Dal prin nuviçâl, cun Anita, muarte tal 1849 dongje Ravene, al à vût cuatri fîs: Menotti Garibaldi, Ricciotti Garibaldi, Rosa Garibaldi, clamade ancje Rosita, muarte par varvuele a nome doi agns a Montevideo e Teresa Garibaldi (1845-1903), clamade Teresita, femine dal Gjienerâl garibaldin Stefano Canzio (cun lui e à vût 16 fîs). Nol à vûts fruts cun Giuseppina Raimondi, maridade a Fino Mornasco ai 16 di Zenâr dal 1860 (11 agns dopo la muart de prime femine Anita), e che al à lassât subite daspò de cerimonie. De massarie Battistina Ravello, inpen, Garibaldi al à vude Anita che je muarte a 16 agns di meningite.
Al à vût trê fruts de tierce femine Francesca Armosino, una fantate za mari, che i veve cirût un om cence cjatâlu, par maridâle al fin propite lui. Clelia Garibaldi, Rosita, muarte piçule, e Manlio Garibaldi: Clelia e Manlioa son stâts i unics fruts a vivi cun lui te isule. Cul pari a àn vût un tenar rapuart ma severi: pardabon convinçût dal valôr de aghe frede, Garibaldi al à obleât ancje i fruts a lavâsi cu la aghe glaçade! (leturis da “Garibaldi nella quotidianità di Caprera” pp.22-23 e 83-85)
Par dute la vite Garibaldi al à mantignût un vivarôs scambi di letaris cun Speranza von Schwartz, cun Mazzini e cun tancj altris protagoniscj de sô ete: ancje daspò che la artrite i à deformât lis mans, al à detât ancjemò letaris e memoriis. Bessôl te sô isule di Caprere si è simpri sbrocât scrivint, fat testemoneât tai soi scrits cun penzis espressions che pandevin di cemût, ferît tal font de sô anime, visantsi di ce tant che al veve fat, deludût de umiliazion di viodi la sô Italie cussì ben difarente di chê che al si veve insumiât.
Garibaldi scritôr[cambie | modifiche il codiç]
Dal dut insoferent dai messedots de politiche, ingomeât de coruzion dal mont ator dal parlament, deludût dai cavilaments e de debolece dai guviers de çampe, cuant che al à dadis lis dimissioni di deputât al à vût scrit a la redazion dal gjornâl roman "La Capitale" di no volê "jessi tra i legislatôrs di un paîs dulà che la libertât e je tabaiade, e la leç no covente te sô aplicazion che nome a garantî il bon stâ dai gjesuits e dai nemîs de Unitât de Italie". Dute altre Italie o mi insumiavi te mê vite, no cheste, plene di miserie tal di dentri e umiliade tal forest".
Autôr dal romanç storic politic “Clelia ovvero il governo dei preti” e de racuelte di “Lettere a Speranza von Schwartz”, Garibaldi si è dediât a la opare "I MILLE". Tacade a scrivi dîs dodis agns dopo la sô famose imprese, come si po cjapâ fûr da une letare che Garibaldi al à mandât a Riboli ai 20 di Fevrâr dal 1872, dulà che i da notizie che il so manoscrit al è pront par lâ in stampe.
Di Caprere, Garibaldi al à zontât ai 21 di Zenâr dal 1873 la prefazion "Alla Gioventù italiana". Rifudât da plusôrs editôrs pal contignût spiçot, la opare e podê jessi buride fûr nome a une sufierte colete (cun so grande delusion) nome l'an dopo, tal 1874 in un numar piçul di copiis (4322), pai tipis di Camilla e Bertolero di Torin. I volums a àn tal ultim in ordin dal alfabet ducj i nons dai sotscritôrs, lis copiis cjoltis e il resocont de operazion. Dut câs ancje se e jere une operazion privade e à fat il so scjas e grande polemiche. A son pagjinis politichis cuntune vene di ribelion e cu la fuarce naturâl che e sburte fuart cence remission: un Garibaldi cul anim deludût, sferzant, spes cence rivuarts, che al salte su cuintri predis, conservadôrs, cuintri la monarchie, Mazzini, cuintri ducj e dut, infin cuintri l'ordinament sociâl, che lui al pensave tignût su une fonde di inicuitât e violence. Intal 1933, il manoscrit origjinâl al fo regalât da Clelie Garibaldi all'Archivi del Museu dal Risuriment.
Ai nons dai Mîl, vignûts fûr su la Gazzetta Ufficiale dai 12 di Novembar dal 1878, Garibaldi al à volût zontâ notis de biografie: tra chescj i nons di trê sandanielês: Perselli Emilio, doratôr cul grât di tenent, Antonimi Marco, sergent, e Bertossi Giovanni Battista. I trê si cjatavin spes al “cafè Garibaldi” trezût di Urbano Bortoluzzi, un patriote che al veve combatût a Vignesie tal 1848 e tal ’49: di mistîr al faseve il bandâr e i plaseve cjantâ, ancje lui, come Garibaldi, lis ariis i Vredi dal Rigolet, dal Trovatore o de Norme. Tal 1864, cuant che a forin i mots furlans cun a cjâf Antonio Andreuzzi, si è metût masse in mostre par vê fat lis gavetis di bande ai insorts, ma al rivâ a fâle francje cuant che al fo percuisît de polizai austriache, che al rivà a imbroiâ (leturis de “Memorie alla carta” pp. 74-75 e 105-106)
I mots furlans[cambie | modifiche il codiç]
I mots furlans, platâts di grant part dai libris di storie, vignirin presentâts pe prime volte a Garibaldi de bande di Mazzini in une letare dai 7 di Març dal 1861: al voleve rivâ a tacâ la insurezion taliane fasintle impiâ par in prin tal Venit, tal Trentin e tal Friûl, zonis ancjemò sot de Austrie, insiemit cun chês de Ongjarie, te aree slave e in Grecie cuintri i imperis dominants: chel asburgjic e chel otoman. Garibaldi varès scugnût vê un e part impuartante e cjapâ su di se il comant des operazions militârs te nestre zone furlane. Ai 14 di Març dal 1863 al ven mandât a Vilegnove di Sant Denêl, par ordin di Mazzini e Garibaldi, il dispatriât Cesare Pogni par cjatâ il miedi Antonio Andreuzzi. Il Pogni al veve la incjarie di ilustrâ il program di azion di Mazzini par fai inmaneâ in Friûl un comitât dal Partît d'Azion.


text:
Aldo Rossi
Aldo Rossi al è un cjantautôr furlan. Nassût a Udin, a 8 agns si è trasferît in Cjargne dopo che al jere mancjât so pari; chest percors devant daûr (pal solit a jerin i Cjargnei che si trasferivin a Udin) al à fat in maniere che Aldo Rossi al fos masse furlan par jessi calcolât tant che vêr Cjargnel dai Cjargnei e po tant che un che di masse timp al jere a stâ in Cjargne par jessi considerât Furlan dai Furlans. Chest i à permetût di vê un voli particolâr par descrivi tes sôs cjançons, vizis e virtûts dai Furlans e de Furlanetât in gjenerâl.Al à fat par tancj agns ativitât tal mont dal spetacul tant che Diretôr Artistic di emitents radiofonichis locâls cul pseudonim di "Aldo Giorgi" e dal 1986 al 1996 ator pes sagris e fiestis in place come leader dal grup musicâl "I Salvadis" e cun lôr al publiche 2 audiocassetis cu lis sôs cjançons. A cjaval dai agns 2000 al à tentât il grant salt te musiche Dance internazionâl publicant 2 discs cuntune etichete di Joe T. Vannelli. Tal 2004 la decision di meti adun i tocs in lenghe furlane scrits dopo vê sierât il grup "I Salvadis" e tacâ cu la publicazion di albums soliscj.
Aldo Rossi è un cantautore Friulano. Nato a Udine a 8 anni, dopo la scomparsa del padrè si trasferì in Carnia; questo percorso all'indietro (di solito erano i carnici a trasferirsi a Udine) ha fatto si che Aldo Rossi fosse "troppo" friulano per essere considerato "Carnico" dai carnici e per il lungo tempo trascorso in Carnia, troppo "carnico" per essere considerato "friulano" dai Friulani. Questo gli ha permesso un punto di vista particolare per descrivere nelle sue canzoni, vizi e virtù dei Friulani e della friulanità in generale. Aldo Rossi ha svolto varie attività nel mondo dello spettacolo, come Direttore Artistico di emittenti radiofoniche locali con lo pseudonimo di "Aldo Giorgi" e dal 1986 al 1996 in giro per feste e piazze come leader del gruppo musicale "I Salvadis" e con loro pubblica 2 audiocassette con sue canzoni. Intorno agli anni 2000 à tentato il grande salto il nella musica Dance internazionale pubblicando 2 dischi con una etichetta di Joe T. Vannelli. Nel 2004 la decisione di organizzare tutti i brani scritti in friulano e la costante pubblicazione di CD in Lingua Friulana che dura tutt'ora.
Discografia (in Friulano)[cambie | modifiche il codiç]
- 1990 Par iei - Aldo Rossi e i Salvadis
- 1994 Cemût Manuela (par Manuela di Centa regjne di Lillehammer) - Aldo Rossi e i Salvadis
- 2006 Miôr curte - Cjançons in mancul di tre minûts
- 2006 Exportazion (presentade a "Carnia canta")
- 2006 Udinese facci un gol (sigle a Telefriuli)
- 2007 Tocai a si pò (videocurte sul Tocai)
- 2007 Furlan - 14 new songs in Friulian language
- 2008 Curtis ghitaris e curtìs - 16 nuove curte (Miôr curte vol. 2)
- 2009 Pari (Padre) - In onôr di Beppino Englaro
- 2011 La vite e la muart - Double concept disc: 20 new songs in Friulian language
- 2011 Le canzoni di Aldo Rossi sono disponibili su iTunes, Zune e altri stores musicali
- 2011 Il doppio CD "La vite e la muart" di Aldo Rossi recensito da "Fabio Antonelli" (giurato premio Tenco 2011) su ESTATICA, l'Enciclopedia della Musica Italiana
- 2012 Il brano "Strie" è finalista al 2° "Festival della canzone friulana" tenutosi il 29 settembre 2012 al Teatro Nuovo Giovanni da Udine
- 2013 Esce il CD "Miôr fale curte" che contiene 28 tra le più belle curte scritte da Aldo Rossi di cui 5 inedite
- 2013 Il brano "Polente e frico" di Aldo Rossi cantato dal "Coro Meleretum Junior" diretto da Annalisa Masutti, vince il premio come miglio testo al 1° Festival dai fruts furlans, tenutosi il 21/12 al Teatro Nuovo Giovanni da Udine


text:
Cerimoniis dai 4 di Novembar
A son stadis fatis tal cjâf lûc e tes frazions lis cerimoniis tradizionâls dai 4 di Novembar organizadis da la Aministrazion comunâl in colaborazion cu lis associazions di arme. A la fin des tradizionâls cerimoniis rievocativis il Sindic al à indreçât un ringraciament pal lavôr meritori di cure e onôr ai monuments ai muarts. Al è stât fat ancje un ringraciament par la organizazion des cerimoniis dal ricuart e pes iniziativis di tutele e difusion da la nestre culture furlane che tai secui e je stade leade in maniere strete ai fats di vuere e a lis fuarcis armadis. Chestis a àn convivût in maniere strete cu la popolazion, parcè che par agns a àn presidiât il confin orientâl, che al jere un dai plui cjalts da la Europe, dulà che e passave la cortine di fier. Al è stât visât il sens di gratitudin e di sigurece che lis monturis a infondevin adun cul solêf pe disparizion di chel gjenar di confin cu la jentrade in Europe. Al è stât memoreât il lôr lavôr a pro da la comunitât e duncje l’impegn no dome tal celebrâ, ma ancje tal fâ, tal promovi la agregazion comunitarie, tal dâ sosten al associazionisim, tal judâ cui che al à bisugne ta la cuotidianitât e tal intervignî tes situazions di pericul dongje da la Protezion Civîl. A la fin dal discors dal Sindic, la siore BIANCA PIU classe 1925 e à recitât la poesie che tal 1933, cuant che e veve 8 agns, su incaric dal so mestri elementâr e Podestât dal paîs ANGELO ZANELLO, e veve declamât propit su la stesse place, te zornade da la inaugurazion dal monument ai muarts. Il Sindic si è complimentât cun jê pe sô disponibilitât, pe sô etât puartade in maniere maraveose, pe sô vôs zovine e soredut pe sô memorie invidiabile.


text:
Il prin cjampanili a scjampâ vie al fo chel di Sclaunic.
Si jevà sù intune gnot di aiar e stelis, gjavant fûr i modons grandonons dai cjantonâi des fondis, cence fâ neancje un rumôr. In maniere dal dut scognossude a cualsisei leç de fisiche si pleà, cuasi dismolantsi, a impirâ il scûr come un madrac di clap. Al tacà a cjaminâ jenfri lis cjasis, rompint il cidinôr de criùre nuie altri che cun cualchi grignelut di piere, rodolât sul pedrât fin a jemplâ lis sôs grispis a cuadretuts. Parfin lis cjampanis, sbalotadis a planc, a parevin tignî dûr il batecul tant che un dêt madûr, lontan dai arcs di piere.
Dopo di lui a faserin compagn il cjampanili di Listize, di Talmassons, di Cjasteons, di Vuirc, di Bertiûl, Flambri, Pozec, Basilian, Codroip e indenant cussí, da pardut, comprendûts chei paîs spierdûts pe basse come Cjarmacis o la Plêf di Rose. A cjapavin ducj la vie dai cjamps, fermant di bot i orlois, o lassantju libars di cori, talpassant cumieris, spaurint civuitis e barbezuans. Juste chel di Mortean, imberdeât pe sô struture di pandolo, al menà un pocje di zarde in plui, sdrumant cualchi pincarel e un pâl de lûs.
E no si podeve dî che no ju ves viodûts nissun.
Gjeremie, che par lavôr al leve simpri a durmî di straoris, i vignî un inzirli e si fasè une camomile; Nelo, pene vignût cjase de buteghe, al prometè su ducj i sants dal lunari che al varès molât il bevi; Lussie, pronte par lâ a fâ il turni di gnot, e molà une vuicade ma intun marilamp si convincè di vê viodût mâl.
Insome… nissun al pues pensâ che i cjampanii si stufin di stâ tai lôr paîs.
Il davoi, di fat, al saltâ fûr dome la matine dopo, cuant che aromai a jerin ducj tal mieç de campagne, un dongje di chel altri, cui dret, cui stuart, cui a tignî alte une crôs e cui un agnul. Di lontan a parevin un riç grandonon, plen di spinis spiçotis, che al meteve in vore un tananai di cjampanis se cualchidun al cirive di lâi dongje.
In bande dai dibatits e de maravee, in pôcs si inacuarzerin che al jere pardabon di ridi, a pensâ che propit il cjampanili, mestri e paron dal tignî unît un paîs, al fos deventât cussì intolerant di no rivâ a sopuartâ plui i oms e lis lôr barufis.
di Raffaele Serafini
Contis dal Ostîr


text:
Raviei
Logât insom dal Cuel Budin, i rescj dal cjistiel di Raviei purtrop vuê no nus dan masse indicazions su cemût che al veve di jessi une volte chest complès difensîf. Lant sù pe cueste setentrionâl de mont si viodin i rescj di une torisele cuadrade, che e controlave la vie di acès al lûc fortificât. Altris rescj di mûr, che si vualmin cun dificoltât sot des fueis coladis e de tiere, a somein cuasi cenglâ par un biel toc il cuel cun cerclis concentrics. In fin, insom si pues rimirâ ce che al reste de opare difensive, cun blocs scuadrâts metûts di cjanton.


text:
Gjate gjate dute mate
Tire vie chê brute çate
Tire jù la tô lengate
I voi di so nono a parin grignei di rosade intune tiere garbe e grispe.
Come lui al jere ruan di piel, sclagn di tressadure e picinin di altece, ma ferbint e impussibil di mugnestrâ cuant che si meteve alc tal cjâf. E al jere stât propit il vieli a meti intor a Francuti, di canai, chê idee de gjate marangule.
«Tu âs di stâ atent, tal bosc dal Poluduç, di gnot. La gjate marangule a fâs il nît su chei lens e se tu passis sot, ti salte intor e ti si intache tai cjavei!»
«E dopo nono?» al domandave, cui voi discocolâts, figurantsi une gjatate cu la muse di strie, grampade cun dincj e ongulis te sô sassare riçote.
«E dopo nuie! Tu âs di tignitale fintremai che no si stufe! A son besteatis che ti compagnin ancje dute une vite, se cjatin bonstâ».
E Francuti, cjaviestri, vie a cori pal bosc a cirî la creature, profitant de libertât che i lassave la sô famee – puare, ma che la sere e butave ancjemò une cjadree fûr de puarte, par misturâ il cjant di grîs e crots.
A lui, dut câs, a diference di chei altris, une liende sierade daûr dal cerneli si faseve sù tant che il brut timp: nûi di fantasie involuçâts a un vint di estri, a parâ jù folcs di visions che dopo al dissegnave e i si intacavin intor, propit come lis gjatis. Ma no jerin marangulis, chês. Lis mostrave al vieli lant a cjatâlu dopo cene e tossint pe puce dal spagnolet.
«Dome chestis, mi si son tacadis intor nono!» lu stiçave.
E il vieli, che aromai nol cjaminave plui, al sgrasaiave, strenzint tai dêts une gjate spinose, gjavade des braghessis dal nevôt.
«Ancje chestis si tachin tai cjavei», i diseve riduçant di sot lis moschetis, «Âstu mai provât a tirâlis intor a lis fantacinis».
E Francuti, che di frutis nol saveve nuie, al rideve ancje lui, ma al deventave ros tant che un pevaron.
«Ma prin o dopo tu lis cjatis, no sta vê pôre», i ripeteve il vieli. «I vûl dome sperât che tu rivis adore a cognossilis e disbratâti. No come me che lis ai inmò tal cjâf, e nancje cu la naine che ti ai insegnade lis ai paradis vie».
E a chês peraulis, Francuti i scrutinave i cjavei blancs vanzâts, pronts a colâ cence bisugne di aiar. Nol viodeve nissune gjate, ta chê volte, cussì come che no la viôt cumò, te fotografie contornade dal marmul.
E pûr, magari cussì no, rivât dongje ai cuarante, cumò al sa ben cemût che a son fatis lis gjatis marangulis. Ind à plui di une, intor. La idee che nol sedi pussibil fâ de sô fantasie un lavôr, dissegnant fumuts; la idee di vê une ocupazion intun ufici, par stâ plui sigûrs; o chê di platâ il fat che no ti plasin lis feminis, o adiriture platâ il morôs, cence nancje il coraç di clamâlu cussì tai siei pinsîrs.
Gjatis… che ti si intachin intor e a cjatin bonstâ.
Francuti al prove a visâsi de naine… Forsit nol è masse tart.
Alc i beche une cjavile e lu discjol. Si sbasse.
I si è tacade tal cjalçut, ma i bastin doi dêts par gjavâle.
Cardo selvatico, si clame par talian, e nol capìs cemût che al sedi rivât li, framieç de glerie e dal ciment.
di Rafaêl Serafin
Contis dal Ostîr
Conte rivade seconde al concors Vôs de Basse


text:
Apocalìs
Il Libri de Apocalìs, clamât ancje Rivelazion (dal sostantîf grêc Aπokάλuψις, apokalupsis, che voltât al significhe " distaponament" , "disvelamint", spes doprât a proposit di rivelazions di nature divine), al è un libri che cun tantis ilustrazions o simbui al conclût il Gnûf Testament.
Propri a cause dai tancj simbui, al à dât lûc a diviersis corints di interpretazion.
Une fondade cognossince e une atente analisi de intire Bibie, nus permet purpûr di dâ il just significât, soredut tignint cont che lis scrituris a son ispiradis di Diu e il so proposit al è clarementri contignût dal libri di Gjenesi a chel di Apocalìs, cence contradizions.
Il scritôr al è l'apuestul Zuan, come che lui stes al declare e al precise di vêlu scrit cuant che al jere presonîr inte isule di Patmos, duncje probabilmentri ator il 96 d.C.
Lui al declare di vê vût visions par mieç di un agnul il cuâl lis ve di Jesus che a so volte al riferive chel che Diu i voleve trasmeti.
Contrariementri a chel che tancj a podaressin pensâ, il libri nol è stât scrit par spaurî la int, ancje se cetantis visions a puedin someâ spaventevulis, ma par confuartâ e incoragjâ chei che lu lein.
Contignût[cambie | modifiche il codiç]
Inte jentrade Zuan al nomene la font divine e il canâl zontraviers il cuâl i ven dade la rivelazion; po al cjacare di messaçs di Jesus a lis siet congregazions o glesiis:
- Efeso, par vie che a vevin lassât l'amôr che a vevin al inizi;
- Smirne, al ricognòs la lôr tribulazion e la lôr miserie;
- Pergamo, dulà che a 'ndi jere il centri de idolatrie;
- Tiatira, laudâts par il lôr amôr e fede ma costumâts parcè che a tignivin buine une femine (Gerabele o Izebel) che si vantave di jessi une profetesse;
- Sardi, che a veve la nomee di jessi vive, ma e jere muarte parcè che lis sôs oparis no jerin completementri fatis denant di Diu;
- Filadelfia, cognossude pe so buine condote
- Laodicea, che no jere ni cjalde ni frede
Po dopo la vision de santitât e de glorie di Diu. Ator dal so scagn a 'ndi son 24 vieris; al ven fûr un rodul cun 7 sigjîi che dome l'agnel (Jesus) al è bon di vierzi. A vegnin vierzûts i sigjîi:
Prin: al aparìs un cjaval blanc cun il so cavalîr par completâ la vitorie; Secont: un cjaval di colôr ros vîf che al gjave la pâs intal mont; Tierç: un cjaval neri che al dose il forment; Cuart: un cjaval tombadiç montât de Muart; Cuint: si viodin chei scjanâts a cause de peraule di Diu; Sest: un gran taramot che al met in bulidure i potents de tiere.
Daspò e je la vision di agnui che a intrategnin i cuatri aiars da la tiere, fintremai che a no vegnin segnâts i sierfs di Diu. Il lôr numar al è di 144.000.
A ven viodude ancje une grande sdrume di int di ogni nazion in pîts denant dal Agnel.
Al ven viert il setim sigjîl. Siet agnui cun 7 trombis a stan par sunâ.
Al sun des primis trê trombis, flagjei a si strucjin su la tiere.
Cuant che a sune la cuarte trombe un tierç dal soreli, de lune e des stelis a si scurissin.
Cul sun de cuinte trombe un astri al cole dal cîl e al fâs vignî fûr une plaie di cavaletis.
La seste trombe e anuncie il disleam di cuatri agnui che a son pronts a copâ.
Setime trombe. Vôs celestis a anuncin che il ream dal mont al è deventât il ream dal nestri Signôr e dal so Crist.
Al comparis un grant segn intal cîl: une femine che e parturìs un fi mascjo e un dragon pront a fâ fûr chest fi.
Lis interpretazions achì a son diviersis.
Cetantis organizazions a ritegni che:
la femine e figure la Glesie e e ven ancje aplicade a Marie SS, che je apont clamade ancje Mari di Diu.
Il dragon al è Satane il Diaul.
Il fi al figure il Messie.
Par altris invezit:
la femine e figure la "Jerusalem di Parsore", ven a stâi l'organizazion universâl di Diu, fate di creaturis spirituâls.
il dragon al è Satane il Diaul.
la nassite dal fi e figure la nassite dal Ream di Diu il re dal cuâl al è Jesus.
A ven po dopo une vuere in cîl, dulà che Michêl al sconfîç Satane che al ven butât jù e scaraventât dongje de tiere, e chest al cause grancj problemis.
Si viôt cumò vignî fûr dal mâr une brute bestie cun dîs cuars e siet cjâfs.
Secont cualchidun cheste e figure la potence dal mâl che e combat cuintri la Glesie.
Par altris invezit e figure specifichis potencis politichis mondiâl che a si sucedin intal cors de storie fin a nestris dîs e che a àn fat cuintri al popul di Diu.
A ven fûr dopo une altre bestie che e à doi cuars come chei di un agnel ma che e cjacare come un dragon.
Cumò l'Agnel al è sul mont Sion cun i soi 144.000 sovrans. Po dopo un agnul che al svole in mieç al cîl al fâs un grant anunci: E je colade Babilonie la Grande.
Cheste Babilonie par cetancj e figure Rome, mentri par altris e figure dutis lis falsis religjons dal mont.
A vegnin po dopo disvuedadis lis siet copis dal furôr di Diu. E scomence cussì une schirie di flagjei che a si scjariin su le umanitât necuitose.
Babilonie e cole e sei il sisteme politic che chel finanziari e comerciâl a fasin corot su di je, da le cuâl a tiravin fûr interès.
L'Agnel al bataie cun justizie, al sconfîç il dragon (Satane) che al ven leât par mil ains.
Dopo al ven il dî dal judizi di Diu, Ducj a vegnin judicâts denant di Diu, ancje i muarts risussitâts.
La muart a ven gjavade vie par simpri de tiere.
Si viôt la Gnove Jerusalem e dal scagn di Diu al ven fûr in flum di aghe vive, simbul de vite eterne.
Si conclût cuntun invît di trai gratuitementri a cheste font.
Utilitât[cambie | modifiche il codiç]
Il libri de Apocalìs e je la splendide conclusion de intire Biblie. In cheste maniere cumò si po capî sei il principi che il gran finâl.
Cuant che in Gjenesi si lei de comparse dal Diaul, si lei ancje che Diu al profetà che i sarès stât fruçât il cjâf. Il libri de Apocalìs al spieghe che Satane al sarà distrut.
Al inizi l'om disubidient al fo slontanât dal edenic arbul de vite, intal libri de Apocalìs a si viodin arbui di vite pe vuarision des nazions.
Il libri nus da une vision maraveose dal Ream di Diu e un cuadri complet de santificazion dal so non.
Dome Apocalìs nus da la vision complete de citât sante, la Gnove Jerusalem, in mieç a un "gnûf cîl" che insiemit a Jesus e formarà un gnûf guvier.
Chest guvier, come che al ribat il libri, al suiarà ogni lagrime dai vôi dal gjenar uman che al podarà vivi feliç in eterni su une "gnove tiere".


text:
Domandis e rispuestis su la diversitât linguistiche e sui dirits linguistics intun libri zûc in scjate
99 Domandis – Diversitât linguistiche & dirits linguistics al è un strument bilengâl furlan-talian, divulgatîf e didatic che al conte ce che e je la diversitât linguistiche e parcè che al è impuartant difindile.
La publicazion, realizade in colaborazion cu la Associazion LEM-Italia, e je curade di Giovanni Agresti, ricercjadôr de Universitât di Teramo, cu la colaborazion di 10 studiôs di nivel internazionâl: Henri Giordan (France), Gabriele Iannàccaro (Italie), Jean Léo Lèonard (France), Ksenija Djordjevic Léonard (Serbie), Pierfranco Bruni (Italie), Maria Catricalà (Italie), Fernand de Varennes (Canadà), Paola Desideri (Italie), Ahmed Boukous (Maroc) e Michele Gazzola (Italie).
Publicade di Futura Edizioni di San Vît dal Tiliment (PN), inte edizion bilengâl talian-francês e dopo inte version furlan-talian, in graciis de poie dal Consei regjonâl dal F-VJ e de ARLeF – Agjenzie Regjonâl pe Lenghe Furlane, cheste scjatule zûc di 99 cjartis/domandis, e ancjetantis rispuestis, dividude in 10 sezions tematichis, e rapresente un strument impuartant di informazion e di cognossince che e dopre il plasê ludic par stimolâ la capacitât di imparâ e di cjapâ sù gnûfs concets. Il teme al è tant atuâl e articolât, e i dîs studiôs a individuin une buine part des informazions che si scuegnin cognossi in assolût par contribuî a preparâ un mont miôr e une vere societât de cognossince.
“I dirits linguistics a son ancje e soredut dirits umans: dirit a doprâ la proprie marilenghe par podê stâ al mont a pâr di chei altris, ma ancje dirit a alternativis culturâls, ideologjichis e fintremai economichis. La lenghe e je une carateristiche fondamentâl de specie umane, cheste e determine la modalitât e la cualitât des relazions, lis leturis e lis interpretazions dal reâl e dal imagjinari. E da nons aes robis. E identifiche e e da identitât. Ogni lenghe e riflet la varietât straordenarie, intal timp e intal spazi, dai mûts di vite e di pinsîr de umanitât. Cun dut chest la nature de lenghe no ven insegnade”. (Giovanni Agresti)
Il progjet de Golaine “99 domandis” al à ancje un significât sociâl, che lu rint ancjemò plui preziôs. Di fat, al nas de idee che, in graciis de culture, si pues ufrî lavôr e integrazion sociâl a personis in situazion di disavantaç o cun disabilitâts fisichis/psichichis che se di no a saressin esclududis dal mont dal lavôr. Il progjet, di fat, al è realizât dut dentri dai laboratoris sociâi de cooperative e lis ilustrazions a son fatis dal centri socioeducatîf Punto Zero. Cuistant i libris di Futura Edizioni si contribuìs duncje a sostignî e a alimentâ un progjet sociâl che al cumbine culture, marcjât e solidarietât.
Par informazions: www.futuracoopsociale.it


text:
“Alc&Cè” al è un gjornalut par fruts in lenghe furlane, publicât dal setemanâl “La Vite Catoliche” dal 1999 al 2017. Al è indreçât in particolâr ai fruts des scuelis primariis, cul obietîf di svicinâju al furlan e di promovi il so ûs, e al è ancje un bon materiâl scolastic di jutori pai insegnants.
Dal 2015 “Alc&Cè” al è stât realizât cul contribût de ARLeF, in graciis dal bant trienâl 2015-2017 pal sostegn des ativitâts finalizadis a promovi la lenghe furlane intal ambit de editorie.
Il gjornalut si presente cuntune vieste vivarose, colorade e inmagante. Al è siôr di contignûts proponûts in maniere simpatiche. Ogni jessude e à rubrichis fissis, cjantons di aprofondiment e ideis par ativitâts didatichis e laboratoris, un vocabolari par imagjins e un glossari furlan – talian. Po dopo al è un teme speciâl che al cambie in ogni numar. Dut al è insiorât cun fumets colorâts di ilustradôrs professioniscj cognossûts, tant che Andrea Venier, Simone Paoloni e Davide Pascutti.
Detais
Suplement periodic al setemanâl “La Vite Catoliche”
Jessudis: 6 par an
Tiradure: 15.000 copiis par ogni numar
Distribuzion: fameis, parochiis, centris di agregazion, scuelis
Redazion: Roberto Pensa (Diretôr), Erika Adami (Responsabile e coordenadore editoriâl), Sonia Cuzzolin (Progjet grafic e impagjinazion)
Implei ideâl: supuart didatic ae difusion de lenghe furlane, ancje in forme veicolâr


text:
TERITORI - AUSTRIE. La nêf: l’aur dal turisim invernâl in Austrie
Passe il 70% dai turiscj invernâi al ven par schiâ_ Se si cîr il significât dal tiermin «nêf» intune societât, a disin che par viodi trop che e je impuartante al basti contizâ il numar des peraulis che si doprin par indicâle. Chel dai eschimês che a cognossin centenârs di tiermins al è dome un mît: il grant numar di peraulis par indicâ la nêf al è une conseguence dal sisteme polisintetic de lôr lenghe, che al fâs in mût che une frase lungje e vegni esprimude cuntune peraule uniche. In Europe, tra i plui esperts di cheste materie a son i austriacs, almancul te part alpine, te Basse Austrie, Burgenland, mentri che a Viene o vin mancul nêf, anzit masse pocje.
I ultins agns a àn mostrât che la nêf e je in crisi, di conseguence in Austrie si investissin sumis grandononis tai implants di inevament, scuasit tant che in dut il sisteme di teleferichis. Anzit, tal futûr la nêf e costarà di plui che no lis teleferichis. I motîfs a son palês: ancje se o vin vude la sorprese di chest Otubar cu la prime nêf ancje a Viene, si scuen deventâ indipendents dai «capriçs» de nature. Dutis lis previsions alfin a fevelin di mancul nêf naturâl intai prossims agns.
Industrie di nêf cuintri ambient_ La Austrie e je un dai paîs cul plui grant numar di turiscj invernâi tal mont, passe il 70% di lôr a vegnin par schiâ – e cence nêf, nuie bêçs. Cuintri il sisteme di inevament al fevele il consum alt di energjie eletriche e di aghe. La energjie necessarie par un metri cubi di nêf artificiâl e je tra un e dîs KW. Dome i implants tirolês a disgotin ogni an un cuart de cuantitât di aghe che al ven consumât dai 120.000 abitants di Innsbruck.
Un particolâr interessant: in dut il mont la cualitât de aghe di balneazion e je suficiente, in Tirôl si domande dome aghe potabil, almancul al è positîf però che in Austrie no si doprin gran aditîfs, dome aghe.
Pionîrs dal schi alpin_ La Austrie e je une dai pionîrs dal schi alpin e e à un rûl clâf in chest sport. Tor dal 1870, il sport al rivà de Norvegje intes regjons alpinis, dulà che la Austrie e à zuiât un rûl significatîf pal svilup tecnic. La figure centrâl de rivoluzion de tecniche dal schi tes Alps al fo Mathias Zdarsky, nassût in Moravie intune isule linguistiche storichementri todescje di Iglau; dopo Zurì e Munic, si spostà a Lilienfeld, in Basse Austrie. Tal 1890, al svilupà l’atac di schi di açâl moderni – la »Lilienfelder Stahlsohlenbindung» –, che al rint pussibil doprâ i schîs ancje in condizions estremis. Il 19 di Març dal 1905 al à organizât sul Muckenkogel a Lilienfeld la prime gare di slalom di schi: Zdarsky al vincè e al deventà cussì il prin vincidôr te storie des garis di ski. Lui al è ancje l´inventôr dal sac di bivac.
No dome i schîs, ancje i implants di risalide a son stâts doprât par prin in Austrie: la prime costruzion te storie e jentrà in funzion tal 1907 sul Bödele, in Vorarlberg. Il produtôr di Dornbirn Otto Hämmerle al fasè costruî tal 1907/1908 a sôs spesis un proto-skilift pai ospits dal so albierc. Naturalmentri chest prototip nol è paragonabil ae risalide di vuê: al jere pluitost une specie di slite, che si tirave sù cuntune cuarde. In gracie di chest svilup primiedi sul Bödele, o podìn dî che il sport e il turisim dal schi al nassè in Vorarlberg, sul Bödele e sul Arlberg.
La lavine, testimonie di un passât retoroman tes Alps_ Simpri atuâl il pericul des lavinis scuasit in dutis lis regjons de Austrie: ancje se la plui grande catastrofe e je stade a Galtür, al pues sucedi in dute la regjon alpine. Tal 1999, une lavine a passe 300 km/h e rivà tal Jamtal a Galtür, e e copà 38 personis. Plui di 2000 agns indaûr, tal 218 p.d.C., Anibal al à pierdût propit in cheste regjon la metât dai siei oms (cirche 20.000).
La peraule furlane »lavine« e je viere e e diven tant che lis variants retoromanis diretementri dal verp latin „labi«: sbrissâ, sgliciâ. Propit cheste forme retoromane e je jentrade te regjon alpine alemaniche te lenghe todescje, e di là ancje indevant tes lenghis slavis, tal ongjarês e v.i. I austriacs a àn puartât ator pal mont cheste peraule retoromane.
Janez Erat


text:
FURLANS, DIGJITAIT FURLAN. Violin e mouse par no vê plui limits
Sebastiano Frattini (”Seppa” pai amîs e followers), 29 agns, polistrumentist, poliblogarin e pionîr. Chest fantat di San Pieri da Tiritori, diplomât a plen vôts tal Conservatori G. Tartini di Triest, al è stât il deus ex machina di un dai moments de nomenade cunvigne World Wide Rome, chest an sul teme “La gnove rivoluzion industriâl”.
Di pari gardiscjan, mari bisiache, nonos venits e toscans, al vîf a Triest.
Frattini al è stât il prin violinist in Italie a sunâ un dai trê esemplârs di violin Stradivari 3D. Il strument al à la particolaritât di no jessi un prodot di un mestri liutâr, ma di une stampant 3D (cost: 1 milion di dolars) che i dà la forme a un polimeri organic in forme di polvar che par solit al ven doprât te industrie aerospaziâl. In sumis: un violin di plastiche componût di un unic toc, copie perfete di une opare dal famôs mestri cremonês Antonio Stradivari.
Sebastiano, cemût ti descrivaressistu come musicist e come utent de rêt?
“No vuei fâ pecjât di modestie, ma o crôt che par fortune il talent no mi mancji. Dut câs, o pensi che al rivi de esperience in cjamps di interès diferents. Di cuant che, di piçul, o scomençai a scoltâ no dome autôrs dai nestris agns, o a inzegnâmi cun ducj chei altris struments, nissun mi à tontonât cu la idee che pal musicist “studiât” il ben al à di jessi la musiche classiche e dut il rest al è mâl. Cussì o ai podût viazâ ancje in ambients diferents come tal jazz, blues, improvisazions e dut ce che al domande une cierte viertidure mentâl, alc che no si cjate dispès. O cîr di sperimentâ in ogni cjamp. Si met in vore il cjâf! Mi plasonone inventâ zûcs di peraulis, o fâs fotos, o ai ancje un blog fra seri e ironie e cence une smice precise a la direzion http://seppafrattinis.blogspot.com.”
Cemût sêstu rivât a vê pes mans un strument tant particolâr?
“E je une storie particoâr: in dì di vûe si fevele tant di Social Networks, figurâsi…jo sul web o soi iscrit dapardut! E graziis a Twitter o ai ricevût un retweet che al diseve: “Si cîr violinist geek par vignî a sunâ il Stradivari 3D al World Wide Rome”. Cence pensâ o ai lassât daurman i miei dâts e, in tic e tac, ai 8 di Març mi soi cjatât in svol par Rome, cussì o ai vût il privileç di jessi il prin violinist talian a sunâ il violin Stradivari stampât in 3D di bande de EOS.” A chi
Ce nus dîstu de prestazion dal Stradivari 3D?
“Al è un discors une vore tecnic. In struc, si note che il violin al pese plui o mancul une volte e mieze un strument tradizionâl, jessint fat cuntun polimeri che al à une densitât plui alte dal len di peç o aiar. Cun di plui la stampant 3D no rive ancjemò a riprodusi la microstruture dal len. Il risultât al è che il sun che al ven fûr nol è esplosîf come chel di un strument artesanâl. No sai parcè a chest strument i mancje la anime, che e je un cilindri che al met in tension la taule armoniche e il font dai violins. Il ton al è scjafoiât dal pês dal material plastic e nol rive a espandisi plui di tant, cussì e covente une vibrazion des cuardis plui fuarte par fâlu vignî fûr. Par gno cont, il Stradivari 3D al à grandis potenzialitâts, soredut se un doman si podarâ produsi struments cussì a un cost bas par fins didatics o par fâ struments eletrificâts.”
Cheste no je la prime volte che tu sês il protagonist di une piçule rivoluzion de musiche.
“Vere. O soi stât un dai prins a sperimentâ il sistema LOLA (LOw LAtency), un imprest par comunicâ a velocitât altissime traviers fibris otichis che si volarès doprâ te didatiche a distance. Un progjet dal Conservatori di Triest e dal Garr di Rome, il sisteme al pues jessi doprât adiruture par fâ concerts a distance. Tal Jugn dal 2011, jo e une coleghe, Laura Agostinelli, o vin eseguît lis Suite par 2 violins di Bela Bartók a 2700km di distance, fra Triest e Barcelone”. ■
Michele Calligaris


text:
Famee
Une famee e je fate di un grup di personis che a vivin insiemi o di plui grups di personis che a àn une dissendence da un stes von, da une union legâl o da une adozion.
Tra i varis familiârs a son dai grâts di parintât.
Te declarazion universâl dai dirits dal om si dîs che “la famee e je la unitât naturâl e fondamentâl de societât e e à di jessi protezude dal Stât e de societât”
La famee te storie[cambie | modifiche il codiç]
Te etâts plui antighis, ma ancje in tancj societâts diferentis in timps plui dongje al dì di vuê, a si cjatavin diviers elements comuns.
In prin a jere une dominance dal om su la femine, il matrimoni al jere dispès un contrat fra lis fameis di provignince e il rapuart al jere monogamic (ma in diviersis societâts l'om al podeve vê des concubinis),
E esisteve la possibilitât di finì il matrimoni cun cualchi forme di divorzi o di repudi de femine.
Pai Grêcs e pai Romans a fasevin part de famee ancje i parincj, i servidôrs e i sclâfs di cjase. Lis invasions dai Barbars a àn puartât a une definizion di famee plui grande dentri de tribù (clan).
Cu la etât di mieç te famee Europeane si è fate sintì la influence de religjon cristiane. No jerin permetudis formis di poligamie ni si podeve divorziâ.
Tal secul XX une schirie di cambiaments a àn mudât la famee tradizionâl. La secolarizazion de societât e la impuartance minôr de Glesie, la possibilitât di divorziâ, il fat che lis fameis a sedin simpri plui piçulis, il fat che lis feminis a rivin a fâ valê simpri di plui i lôr dirits a son dai elements che a àn vût la lôr impuartance.
La famee vuê[cambie | modifiche il codiç]
A zornade di vuê dongje la famee tradizionâl a si cjatin un numar rilevant di personis ca vivin insiemi cence jessisi sposadis. I politics a discutin se dâ cualchi forme di tutele juridiche ancje a chestis fameis di fat o se no fâlu ritignint just difindi dome la famee tradizionâl.


text:
8 coments On Sassins
-
Nelo,purtrop e sucedin tancj cas dal gjenar,un materialisim dut sbaliat indula che tancj di lor no si rindin cont che le femine va cortegjade prin cu le anime e dopo cul rest,in sintonie tra ducj doi. Lussian
Nelo, tu la âs scrite cu la pene di Sandri Manzon, cuant ch'al fevele da la "Muinie di Monze". Je e il sô soci in afârs sessuâi a an copade e sepulide la nuvizie, ch'a saveve dut, ta un cjamp lì dongje…Bepi
jo o ai vûd plui fortune… in privât ti conti se ti interès
Une scritore e religjose messicane nassude tal 1600. Sor Juana Inés de la Cruz,
e scriveve une poesie, chest al è il prin viers:
"Oms balorts che o incolpais
ae femine cence reson
cence viodi co sês la ocasion
dal fat che o censurais."
O podin dâsi cont che daspò che il mont al è mont, la violence cuintri il gjenar feminin al è simpri stât un probleme struturâl e sociâl che al va dilunc la storie.
No podarino cambiâ la storie?
Mandi
o soi inmò stupidide. Biele conte Nelo, compliments
Tiziana
Nelo,
chest delit al varès di jessi su la cussience di chei (vistûts a neri), che par secui nus àn fat viodi il ses come pecjât e no come une gjonde (don di Diu) che a ten dongje la famee. Jo la viôt cussì.
Dut câs, storie ben contade.
Mandi
ninin e brâf il gno scritôr
o 'nd ai let la tô conte…Mi soi sintude il stomi strent intune smuarse, ogni peraule e jere une sgrifade a l'anime, al sintiment, a cemut che al varès di jessi il sentiment da l'amôr, il regâl de vite che al è il fâ l'amôr…Scrite ben, t'al disin ducj chêi che ti scrivin, dure, une vore dure di parà jù parcè no ti rimbambis di bebelos, ti sbat in muse lis peraulis e lis senis fasinditi sintì tu istesse la femine vitime dal mâl. Chest al è chel che o 'nd ài provât intant che la leievi. Mi plâs cemût che tu le às scrite, brâf a fâ provâ emozions a cui che ti lei: tancj compliments par vê frontât chest argoment cence ipocrisie.
Us ringracii ducj pai vuestris preseaments. Tiziana, Barbara, Lidiana, Bepi, Lussian, Galliano, Pauli un par un
Leave a Reply to Tiziana Novello Cancel reply
-


text:
Berlin
Berlin e je la citât plui grande e la capitâl de Gjermanie. E je une des trê citât-stât de federazion todescje.
GjeografieModifiche
La citât e je logade su lis rivis dal flum Sprea, tal nord-est de Gjermanie; il sô teritori al è dal dut circondât dal stât dal Brandeburc.
AministrazionModifiche
Il sindic de citât (Regierender Bürgermeister, "Sindic rezidôr"), la zonte (Senat) e il consei dal comun (Abgeordnetenhaus, "Cjamare dai deputâts") a son i organs di aministrazion de citât e ancje chei dal Land. Il sindic al è in chest mût ancje il president dai ministris, la zonte comunâl e je ancje il Guvier e il consei comunâl al è ancje Parlament.
StorieModifiche
Berlin e fo fondade atôr dal 1200: te origjin a jerin dôs citâts difarentis, Berlin e Cölln, che a forin unificadis tal 1307. Al dì di vuê nol è restât tant de urbanistiche e architeture dai secui passâts, soredut par vie des savoltaments de storie todescje tal XX secul.
Daspò di jessi stade la residence dai re di Prussie, Berlin e fo proclamade tal 1871 la capitâl dal Imperi Gjermanic, condizion che e fo mantignude ancje tal timp de Republiche di Weimar e sot dal regjim nazist: propite par vie di cheste impuartance politiche e sociâl e fo stade une des citâts plui bombardadis vie par la seconde vuere mondiâl.
Ae fin da la vuere, la citât e fo dividude in doi tocs: la bande est e deventà la capitâl de Republiche Democratiche Todescje, mintri che la capitâl de Republiche Federâl Todescje e fo spostade a Bonn. Vie par la Vuere Frede, Berlin Ovest e fo une isole di ocident in là de coltrine di fier. La separazion de citât e deventà plui visibil cuant che, il 14 di Avost dal 1961, il guvier de Gjermanie Est a scomençà a fâ su il mûr di Berlin. Daspò de cjadude dal mûr tal 1989 e cu la riunificazion, Berlin e je tornade a jessi la capitâl de Gjermanie unide.
Traspuarts e infrastruturisModifiche
Te ricostruzion seguide ae ultime vuere mondiâl e je stade dade particolâr impuartance ae viabilitât e al traspuart public: difat, al dispiet de sôs dimensions di metropoli, il trafic nol è mai congjestionât, ancje par vie de rêt di traspuart public soterani e di superficie une vore svilupât. Chest i cinc diviersis veicui di traspuart public che si cjatin a Berlin:
- U-Bahn: metropolitane soteranie
- S-Bahn: metropolitane di superficie
- Tram: clamâts Straßenbahn, cuntune rêt ae avanguardie, svilupade soredut te zone Est
- Autobus: a davuelzin soredut il servizi di smistament tai cuartîrs periferics
- Traghets: di ûs purementri turistic
Viôt ancjeModifiche
LeamsModifiche
- (todesc) (inglês) Sît ufiziâl de citât


text:
juice ujice jiuce ijuce uijce iujce jucie ujcie jcuie cjuie ucjie cujie jicue ijcue jciue cjiue icjue cijue uicje iucje ucije cuije icuje ciuje juiec ujiec jiuec ijuec uijec iujec jueic ujeic jeuic ejuic uejic eujic jieuc ijeuc jeiuc ejiuc iejuc eijuc uiejc iuejc ueijc euijc ieujc eiujc jucei ujcei jcuei cjuei ucjei cujei jueci ujeci jeuci ejuci uejci eujci jceui cjeui jecui ejcui cejui ecjui uceji cueji uecji eucji ceuji ecuji jiceu ijceu jcieu cjieu icjeu cijeu jiecu ijecu jeicu ejicu iejcu eijcu jceiu cjeiu jeciu ejciu cejiu ecjiu iceju cieju iecju eicju ceiju eciju uicej iucej uciej cuiej icuej ciuej uiecj iuecj ueicj euicj ieucj eiucj uceij cueij uecij eucij ceuij ecuij iceuj cieuj iecuj eicuj ceiuj eciuj
Note: these 'words' (valid or invalid) are all the permutations of the word juice. These words are obtained by scrambling the letters in juice.


text:
Ros
Il ros al è un dai colôrs dal spetri percepibil dal voli uman. Al à la frecuence plui basse e, conseguentementri, la lungjece di onde plui lungje di ducj i altris colôrs visibii (jenfri 630 e 760 nanometris).
Lis frecuencis ancjemò plui bassis a ricjadin tal infraros.
Al è un dai trê colôrs primaris aditîfs, il so colôr complementâr al è il blu. In passât al jere considerât ancje un colôr primari sotratîf, mintri che il colôr doprât tai modernis sistemis di stampe a colôrs al è il magjente.
Ordenadôr[cambie | modifiche il codiç]
La combinazion RGB pal ros e je 255, 0, 0.
Simbolisim[cambie | modifiche il codiç]
- Il ros al è doprât come segnâl di pericul o di emergjence.
- Te storie e te politiche, il ros al è un colôr doprât dai rivoluzionaris vie pe rivoluzion dal 1848, e ancje da lis cjamesis rossis di Josef Garibaldi tal Resuriment talian.
- Te liturgjie catoliche, il ros al è il colôr doprât par la Domenie des Palmis, dal Vinars Sant, tes Pentecostis e de solenitâts dai martiris.


text:
Sinonimi e Contrari Friulani
cun sveltece loc.
- [it. astutamente av.]
(derivât di 'astuto')
- sinonims
- abilmentri, cun inzen, cun strategjie, cun sutilece, furbementri, in maniere inzegnose, in maniere machiavelliche, in maniere strategjiche, in maniere sutile, in mût inzegnôs, in mût machiavellic, in mût strategjic, in mût sutîl, inzegnosementri, scaltrementri, strategjichementri, sutilmentri
- contraris
- cjandidementri, cun ingjenuitât, cun inocence, cun lealtât, cun semplicitât, cun stupiditât, in buine fede, ingjenuementri, in maniere cjandide, in maniere ingjenue, in maniere inocente, in maniere leâl, in maniere semplice, in maniere stupide, in mût cjandit, in mût ingjenui, in mût inocent, in mût leâl, in mût sempliç, in mût stupit, inocentmentri, lealmentri, semplicementri, stupidementri
- [it. lestamente av.]
(derivât di 'lesto')
- sinonims
- abilmentri, cun abilitât, in maniere disleade, in mût disleât, prontementri, rapidementri, sveltementri, velocementri
- contraris
- a planc, cence cori, cun fleme, cun lentece, cun pegrece, cun trancuilitât, flematichementri, in maniere flematiche, in maniere lente, in maniere pegre, in maniere trancuile, in mût flematic, in mût lent, in mût pegri, in mût trancuîl, lentementri, pegrementri, planc, trancuilementri
- [it. scaltramente av.]
(derivât di 'scaltro')
- sinonims
- acuartementri, furbementri, scaltrementri
- contraris
- cence cautele, cun stupiditât, incautementri, in maniere incaute, in maniere malacuarte, in maniere stupide, in mût incaut, in mût malacuart, in mût stupit, malacuartementri, stupidementri
- [it. solertemente av.]
(derivât di 'solerte')
- sinonims
- ativementri, cun buine volontât, curientmentri, diligjentmentri, laboriosementri, premurosementri
- contraris
- cun dalosetât, cun indolence, cun inoperositât, cun lentece, cun negligjence, cun ozi, cun pegrece, cun poltronarie, cun sflacje, cun svoiatece, cun trascuratece, dalosementri, indolentmentri, in maniere dalose, in maniere flape, in maniere indolente, in maniere inoperose, in maniere lente, in maniere lungje, in maniere negligjente, in maniere oziose, in maniere pegre, in maniere pelandone, in maniere poltrone, in maniere sflacjone, in maniere sflacjose, in maniere svoiade, in maniere trascurade, in mût dalôs, in mût flap, in mût indolent, in mût inoperôs, in mût lent, in mût lunc, in mût negligjent, in mût oziôs, in mût pegri, in mût pelandon, in mût poltron, in mût sflacjon, in mût sflacjôs, in mût svoiât, in mût trascurât, inoperosementri, lentmentri, negligjentmentri, oziosementri, pegrementri, svoiadementri, trascuradementri
- [it. speditamente av.]
(derivât di 'spedito', cun rapiditât)
- sinonims
- cun velocitât, in maniere veloce, in mût veloç velocementri, rapidementri
- contraris
- a planc, ben planc, in maniere lente, in maniere sflacjone, in mût lent, in mût sflacjon, lentementri, pendolant, planc
- [it. sveltamente av.]
(derivât di 'svelto')
- sinonims
- a la sclete, a la sfilade, besclet, prontementri, rapidementri, spedidementri, sveltementri, velocementri


text:
Di cuant che e je jentrade in vore la leç 482/99 pe tutele des minorancis linguistichis storichis, lis lenghis minoritariis a son jentradis in maniere uficiâl tra lis ativitâts des Aministrazions Publichis che a son tai teritoris delimitâts. Cualchi forme di tutele pe lenghe furlane le veve za previodude la leç regjonâl 15/96, ma dome pai ents locâi.
La Leç 482/99, in particolâr, e da ai citadins che a fasin part de minorance linguistiche furlane, il dirit di vê rapuarts cui ents publics, sedi in forme orâl che scrite, doprant la proprie lenghe. Par chest la leç e da finanziaments par assumi personâl cualificât, preparâ la modulistiche bilengâl, formâ il personâl dipendent e creâ struments informatics che a permetin di doprâ il furlan tai rapuarts cu la Aministrazion Publiche.
Cun di plui la leç e garantìs la tutele de lenghe cul ‘bilinguisim visîf’, previodint la segnaletiche interne bilengâl e metint lis indicazions stradâls cul toponim furlan dongje di chel talian.
Lis Aministrazions Publichis dal teritori a àn mostrât sensibilitât viers la tutele linguistiche e, osservant i progjets realizâts fin cumò e i programs in cors, si pues dî che la valorizazion dal furlan te ativitât aministrative e je avonde presinte. Ancje la analisi dai statûts dai ents locâi dal Friûl e conferme l’interès pe lenghe locâl, stant che la plui part di chei e previôt formis di ricognossiment e di promozion.
Il dirit di doprâ il furlan cu la Aministrazion publiche al è stât infuartît inmò di plui in graciis de L.R. 29/2007 “Normis pe tutele e valorizazion e promozion de lenghe furlane” che tal art. 27 e previôt – pe Regjon, pai ents locâi e pai concessionaris di servizis publics – ancje la predisposizion di Plans Speciâi di Politiche Linguistiche (PSPL) cuincuenâi che, su la fonde dal Plan Gjenerâl di Politiche Linguistiche (PGPL) fat bon de Regjon, a stabilissin i progjets obietîf di rivâ an par an, in maniere progressive, te suaze di ogni aree di intervent.
ATS RELATÎFS AE DELIMITAZION TERITORIÂL PE APLICAZION DE L.482/1999
Provincie di Gurize
Delibare n. 03 del 07.02.2001
Delibare n. 13 del 11.07.2002 (slo)
Delibare n. 06 del 12.03.2003 (comun Monfalcon)
Delibare n. 28 del 24.11.2003 (comun Sagrât)
Provincie di Udin
Delibare n. 91 del 15.12.2000 (fur)
Delibare n. 33 del 26.04.2001 (slo)
Delibare n. 86 del 26.11.2003 (comun Malborghet)
Regjon Autonome Friûl Vignesie Julie
DPZR n. 412 del 13.11.1996
DPZR n. 160 del 20.05.1999
Delibare n. 2680 del 03.08.2001 Ricognizion


text:
Fûc
Il fûc al è une forme di combustion. La peraule fûc par solit si la dopre par chê cumbinazion di sflandôr di lûs cuntun grum di calôr che al ven fûr cuant che un svelt procès di ossidazion esotermiche di gas combustibil al ven fûr di un carburant. Lis flamis a son un cuarp gassôs che al lasse vignî fûr calôr e lusôr. Il fûc a si impie cuant che un carburant al è sogjet a calôr o altre forme di energjie, ad esempli un fulminant, e al è alimentât di une scjarie di calôr, fin cuant che dut il carburant combustibil a nol è stât doprât. Tignî sot control il fûc par produsi lusôr e calôr e je stade une da lis plui grandis cognossincis imparadis dal gjenar uman. Il savê, midiant dal fûc vê lusôr e calôr, al à rindût pussibil migrâ viers un clime plui frêt e al à dât ai umigns la pussibilitât di cuei. I segnai fats cul fûc e cul fum, a son stâts un dai prins mûts di doprâlu tant che mieç di comunicazion. Il fûc al à rindût pussibile la metalurgjie. La archeologjie e mostre che i antenâts dal om moderni come l'Homo erectus a samearessin vê imparât a doprâ il fûc su par ju 790.000 agns indaûr. Il control dal fûc al proviôt trê scjalins: la sô conservazion, il traspuart e la produzion. Si pense che il lâ di un scjalin a di chel altri al vedi compuartât miârs di agns. Al dì di vuê lis aplicazions dal fûc a son tantis sore di chel di font di energjie, par esempli al è doprât pal fum, o tant che arme. In Friûl i fûcs a vegnin doprâts ancje in maniere rituâl intal pignarûl e cun lis cidulis. Il fûc tradizionâl de cjase al jere il fogolâr o il spolert a lens.


text:
Sinonimi e Contrari Friulani
in mût educât loc.
- [it. civilmente av.]
(derivât di 'civile', cu la educazion e il rispiet che a coventin)
- sinonims
- civilmentri, educadementri, urbanementri
- [it. compitamente av.]
(derivât di 'compito', cuntun fâ une vore zentîl)
- sinonims
- zentilmentri
- [it. discretamente av.]
(derivât di 'discreto', cence pretesis e tasint)
- sinonims
- discretementri, educadementri, moderadementri
- contraris
- cun indelicatece, cun indiscrezion, cun scjas, indelicadementri, indiscretementri, in maniere indelicade, in maniere indiscrete, in mût indelicât, in mût indiscret
- [it. educatamente av.]
(derivât di 'educato')
- sinonims
- ben, civilmentri, coretementri, cortesementri, cun garbature, cun urbanitât, cun zentilece, in maniere corete, in mût coret, urbanementri, zentilmentri
- contraris
- cence educazion, cun inciviltât, cun maleducazion, cun scortesie, incivilmentri, in maniere incivîl, in maniere maleducade, in maniere scortese, in maniere sgarbade, in mût incivîl, in mût maleducât, in mût scortês, in mût sgarbât, mâl
- [it. finemente av.]
(cun grande educazion e cortesie)
- sinonims
- aristocratichementri, delicadementri, educadementri, elegantmentri, finementri, garbadementri, graciosementri, signorilmentri
- contraris
- cun inelegance, cun maleducazion, cun vilanie, cun volgaritât volgarmentri, inelegantmentri, in maniere grese, in maniere inelegante, in maniere maleducade, in maniere sgarbade, in maniere vilane, in maniere volgâr, in mût grês, in mût inelegant, in mût maleducât, in mût sgarbât, in mût vilan, in mût volgâr, maleducadementri, sgarbadementri, vilanementri
- [it. garbatamente av.]
(derivât di 'garbato')
- sinonims
- cortesementri, educadementri, elegantmentri, finementri, graciosementri, zentilmentri
- contraris
- a coiar vie, a grubian vie, cence cortesie, cence creance, cence gracie, cence rivuart, cun garbure, cun insolence, cun maleducazion, cun ruspiosetât, cun scortesie, cun vilanie, in maniere grese, in maniere grubiane, in maniere maleducade, in maniere ruspiose, in maniere scortese, in maniere sgarbade, in maniere vilane, in mût grês, in mût grubian, in mût maleducât, in mût ruspiôs, in mût scortês, in mût sgarbât, in mût vilan, maleducadementri, malementri, ruspiosementri, scortesementri, vilanementri
- [it. gentilmente av.]
(derivât di 'gentile')
- sinonims
- cortesementri, educadementri, garbadementri, zentilmentri
- contraris
- brutalmentri, cu lis bruscjis, cu lis tristis, cun arogance, cun brutalitât, cun durece, cun pofardie, cun rogance, cun scortesie, durementri, in maniere arogante, in maniere brutâl, in maniere dure, in maniere rogante, in maniere scortese, in maniere sgarbade, in mût arogant, in mût brutâl, in mût dûr, in mût rogant, in mût scortês, in mût sgarbât, scortesementri, sgarbadementri
- [it. graziosamente av.]
(mostrant buine educazion)
- sinonims
- cortesementri, educadementri, garbadementri, zentilmentri
- contraris
- cun inciviltât, cun maleducazion, cun ruspiosetât, cun scortesie, incivilmentri, in maniere bruscje, in maniere incivîl, in maniere maleducade, in maniere ruspie, in maniere scortese, in maniere sgarbade, in mût brusc, in mût incivîl, in mût maleducât, in mût ruspi, in mût scortês, in mût sgarbât, scortesementri, sgarbadementri
- [it. pulitamente av.]
(mostrant cortesie)
- contraris
- cun maleducazion, cun scortesie, in maniere maleducade, in maniere scortese, in maniere sgarbade, in mût maleducât, in mût scortês, in mût sgarbât, maleducadementri, scortesementri, sgarbadementri
- [it. urbanamente av.]
(derivât di 'urbano')
- sinonims
- civilmentri, educadementri, garbadementri, urbanementri, zentilmentri
- contraris
- cun inciviltât, cun maleducazion, cun ruspidece, cun ruspiosetât, cun rusticitât, cun scortesie, cun vilanie, grobolanementri, incivilmentri, in maniere grese, in maniere grobolane, in maniere incivîl, in maniere maleducade, in maniere ruspie, in maniere rustiche, in maniere scortese, in maniere sgarbade, in maniere vilane, in mût grês, in mût grobolan, in mût incivîl, in mût maleducât, in mût ruspi, in mût rustic, in mût scortês, in mût sgarbât, in mût vilan, maleducadementri, ruspiementri, rustichementri, scortesementri, sgarbadementri, vilanementri


text:
- Home
- Search
- Ae A Aes Ae Ae A C Ez Ae Ae E A Z Po 34 Po O34 Ce Ae Ae Ae A Ae Ae Cyzae Ae A Y 2019 03 11 04 56ae A Aes Aij Ae Ae A C Ezae A Ae Ae Aaaaaaaµa C Ez Aae A Sez A Aes Ey Aes Ae Ae A C E A Ae Sez Ae Ae A C Ezaszaessezsaee E C Ae A Aes
Search results for ae a aes ae ae a c ez ae ae e a z po 34 po o34 ce ae ae ae a ae ae cyzae ae a y 2019 03 11 04 56ae a aes aij ae ae a c ezae a ae ae aaaaaaaµa c ez aae a sez a aes ey aes ae ae a c e a ae sez ae ae a c ezaszaessezsaee e c ae a aes book


text:
Charles Darwin
Charles Robert Darwin (12 di Fevrâr 1809 – 19 di Avrîl 1882) al è stât un naturalist e gjeolic inglês, ch'al è diventât famôs par la sô contribuzion a la teorìe da l'evoluzion. Darwin, int un articul šientific cun Alfred Russel Wallace, al à stabilît dio cane che dutis lis specis vivent vignin di un antenât comun, e che il procès evolutîf che lui al à clamât selezion naturâl risulte int'un scheme ramificât di evoluzion, dulà che la lote pe sorevivence al à un efiet compagn de selezion artifiziâl ch'al compîsi intal selezion gjenealogjiche pal arlevament.
In 1859, Darwin al à publicât la sô teorìe da l'evoluzion intal so libri "On the Origin of Species" ("La origjin des specie"), cun provis convincente. Dentri dei agns 1870, la comunitât šientifiche e la pluritât de la int al veve acetât l'evoluzion tant che un fat di veretât. Dut câs, tante int vevin miôr altris esplicazionis, e dome cun le vignude de le moderne sintesi che un ampli consens si è svilupade dentri dei agns 1950, dulà che la selezion naturâl al è ricognossûte come la fonde mecanisim da l'evoluzion. Int une forme modificâte, la šientific discuvierte di Darwin al è la teorìe unificâte de le siencis biologjiches, e al espliche la diversitât de la vite.


text:
Sant Zuan nol è ocasion di fieste dome a Turin. Chescj a son dîs di fieste ancje in Friûl, daûr di une tradizion lungjonone, cemût che par esempi al ven ricuardât achì.
In cheste suaze al merete segnalât l’apontament fis cu la musiche e la poesie inmaneât za di cualchi an de bande dal Comun di Tavagnà pe “Gnot di Sant Zuan”. Chest an l’event si fasarà li de aree verde di Vie Damiano Chiesa a Culugne, dulà che ai 23 di Jugn, aes 9 di sere, il Sportel comunâl pe lenghe furlane, la Associazion Pionîrs e Radio Onde Furlane a proponin une serade di intensitât musicâl e liriche une vore alte.
La gnot di Sant Zuan, che e segne il passaç de Vierte al Istât cun fûcs, lûs e contis, e sarà la ocasion par viodi e scoltâ dal vîf une cubie di ecezion: il cjantautôr Loris Vescovo, che in curt al vignarà fûr un disc gnûf, il cuart cd dal titul Penisolâti, e la cjantante e atore Caia Grimaz. I doi a presentaran un repertori selezionât di cjançons tradizionâls furlanis, chês cjantis o vilotis che intai ultins agns a àn puartât e rinovât in plui ocasions, sedi in Friûl che soredut inaltrò, in particolâr in Trentin.
La colaborazion tra i doi artiscj furlans e je tacade tal 2008, cuant che a àn metût il cûr, la vôs e il cjâf a disposizion dal progjet Cjantâ Vilotis, iniziative dedicade a une gnove leture dal cjant popolâr furlan e ladin che e je deventade un spetacul, un disc e un dvd adun cu la ex cjantante dai Matia Bazar Antonella Ruggiero.
Cjantâ Vilotis al è ancje il titul de serade di Culugne li che l’autôr di racueltis une vore impuartantis pe cjançon furlane contemporanie tant che Doi oms e une puarte (1998), Stemane Ulive (2002) e Borderline (2008) e la interprete arleve di Giovanna Marini e diretore dal côr multietnic La Tela a presentaran une sielte di vilotis tra lis plui poetichis e sugjestivis.
Vescovo e Grimaz a àn colaborât, che nol è tant, ancje par altris progjets, a mieç tra musiche e teatri, come Pieripauli, dedicât ae opare di Pier Paolo Pasolini, e Dagos, su la emigrazion furlane in Australie. Si prepare une serade di cualitât cun contignûts di emozions une vore alts.
L’apontament dai 23 di Jugn a Culugne al è a jentrade libare. In câs di ploie la serade si fasarà dentri dal Teatri Bon di Culugne.
Par savênt di plui: www.comune.tavagnacco.ud.it e www.ondefurlane.eu.


text:
Ogni paîs, in sen di sè stes al cjate dentri dai personaçs origjinâi e culì us conti di Vigji, sorenomenât il “sclendar”: magri come un bacalà suiât, cence istruzion scuelastiche, ma fuart di chê inteligjence naturâl che ogni tant la nature e premie un ca e un là. Lavoradôr di fâ pôre, plen di buine volontât e snait su ogni ativitât, prioritant chê agricule, cetant doprade ai siei timps, cence smenteâ il bon cûr intal judâ il so prossim cence compens. Chest om al viveve cun pôc e di bessôl: la vacjute, il pulinâr, une striche di ort e chel fregul di teren che al bastave a tirâ dongje il necessari pal manteniment. Om di glesie, simpri presint a sunâ fieste, a tignî in rie lis prucissions e pront sui funerâi. Ma la carateristiche plui fuarte e jere chê di jessi simpri content. A la int che i domandave il segret lui al rispuindè “ Bisugne semenâ cence pensâ al cjapâ sù, e daspò al sarà ce che Diu al vularà”. In zonte a jerin ancje di altris filosofiis che cetant lu creditavin in paîs: tant al è vêr che intes seris di Invier e jere tante int che e leve a cjatâlu e, dongje dal fogolâr simpri impiât, a scoltavin chês sôs teoriis cetant inmagâts. Sul tornâ a cjase a sintivin une fuarce dentri di lôr a meti il seren. No vuei smenteâ di dî che Vigji al durmive cuntune casse di muart sot il jet e chest, al disè lui, par mai dismenteâsi dal ultin paîs. Ancje par Vigji e rivà la ore di doprâ chel contenitôr e la sô cjase le comprà un grant industriâl. Al crodeve, il sior, di cjatâ li dentri che istesse serenitât vivude di Vigji, ma il puar Vigji le veve puartade vie cun sè. “Mai semenâ cul pinsîr di cjapâ sù e vivi cul sarà ce che Diu al vularà….
di Luciano Marinig
cul piç di Barbara Battel
#793


text:
De Vichipedie, la enciclopedie libare dute in marilenghe.
Cheste vôs al è un aboç
, che al è stât juste scomençât e al conten dome pocjis informazions.
Se tu puedis,
zonte alc cumò
e judinus a fâle deventâ simpri miôr seguint
lis convenzions de Vichipedie
. Par vê une liste complete da lis vôs in cheste condizion, cjale la rispetive
categorie
. Graziis di cûr.
Pinçan Non ufiziâl par talian Pinzano al Tagliamento Provincie Pordenon Altitudin 451 m s.n.m Superficie 21 km² Popolazion 1.607 ab. Densitât 77 ab/km² Frazions Cjampeis, Cuel, Cuestebeorcje, Manaçons, Valarian, Pontaibe, cja ronc. Comuns confinants Cjistielgnûf, Clausêt, Forgjarie (UD), Ruvigne (UD), Sant Denêl (UD), Secuals, Spilimberc, Travês, Vît CAP 33094 Prefìs telefonic 0432 Pinçan al è un comun di 1.607 abitants e al fâs part de provincie di Pordenon.
A Pinçan e si po visita il chischiel, il parc dal tiliment, lis varis surzints di aghe, come il pozzut o il zire mont. O se no a si po la a visitat lis varis frazions o la a fa il bagno in tal
Tiliment o in pontaibe, tal arzin.


text:
E Iona i contà dut a la cjavale
Min al veve la cubie di cjavai plui biele di dute la basse. Il Nino e il Moro. Al jere lui che ogni dì, i dave il permès di jevâsi sù al soreli, cuant che al jere benzà di une buine ore su la grave de Tôr a cjariâ la glerie che po le puartave par ducj i paîs dulintor, là che e coventave. Biei cjavai, fuarts e tignûts simpri nets e lustris.
E Iona i contà dut a la cjavale
Implenât il cjar di glerie, che al saveve sielzile chê miôr, cun chel fregul di limo russit, Min al rivave fin lì de rampe che e scjavaçave il rapâr. Lì al discjariave une mieze glerie, al scoreave i cjavai, alte la scorie e sivilave a fuarce di gìeee, ur diseve la putane che ju veve fats, vosant che lu sintivin fintremai dongje Rome. Rivât su la spice, al gambiave dut l’implant che cumò al scugnive frenâ e a fuarce di jèee, al rivave fin sot di chê altre bande dal rapâr. Al discjariave la mieze glerie e po ziruc! al tornave a cjoli chê altre mieze. E gìee e vosadis e frenadis e jèee. Tornâ a cjariâ la prime mieze e vie.
E Iona i contà dut a la cjavale
Ducj i ustîrs de basse a cognossevin di lontan il pas dai cjavai di Min, ducj si visavin de setemane interie di fraie d’in chê volte che i veve nassût un frutin, cuartins par ognidun che al si fos intopât a passâ dongje. Cuant che al sintive rivâ i çocui dai cjavai, l’ustîr di turni al jemplave sburît un cuart di neri.
– Alore Min?
– Ben, Oreste, ben.
– No soi Oreste, jo. O soi Relio. Oreste al è chel di…
Butât jù mieç cuart Min al faseve cori un got di vin su la zumiele vierte e i lu proferive ai cjavai. Se a jerin fruts lì ator al dave spetacul: al distacave i cjavai e ju faseve jevâ sulis talpis daûr ducj i doi che a sgagnivin che al jere un plasê sintîju. Po, jenfri lis ridadis dai fruts, al berlave:
– Vico! Un altri cuart.
– O soi Relio, jo!
E ce nol varessie dât Min par che a viodilu che al meteve in pins i cjavai, al fos stât ancje il so frutin, chel che al veve a cjase. Ma chel frutin al cresseve pôc, al jere malât tredis dîs ogni dozene, al vaìve simpri. E Min, cuant che al jere a cjase, al si sentave sul scagnut su la puarte de stale e al stave li a cjalâ il vueit.
E une dì, un lunis, tal tornâ bande cjase daspò di vê consegnade la glerie, strac parfin plui dai siei cjavai sfinîts, al sintì sunâ di muart la cjampane piçule. Rivât su la place, al capì ce che al veve za capît. Invezit di cjapâ dentri pe stradelute, al voltà i cjavai a man çampe, e al tornà a lâ vie.
E Iona i contà dut a la cjavale.
Apene fûr paîs ju slancjà intune corse mate fin inte Tôr. Cjocs di strache o stracs di cjoche, no si à mai savût, ju cjatarin sul cricâ dì di miercus, ducj i trê plens di sgrifadis e di sanc sec dapardut. Music bas a fîl dai claps i cjavai, lui distirât par traviers sul scjalâr, cul stombli de scorie, rot, intune man.
O pues sigurâus che Min nol saveve nuie di Iona, ni de sô cjavale, ni des slitis di S. Petersburg, ni di Cechov.
Ma ancje lui ur veve contât dut a i siei cjavai.
di Laurin Zuan Nardin
Notis:
Viôt Anton Cechov, Angosse (27 di zenar 1886)
Conte premiade inte edizion VIII dal concors Nelso Tracanelli


text:
- Home
- Search
- E Aez Ae Ae A Ez A Aes Ae A Ae E Ae C Ez Aae A S Ezsa A Ae Az Ae Ae Cyz Ae Ae E A Z Mxm33 Tre863 Som E Cs C Ae Ae Ae A C 0vne Aez Z2019 04 19 12 44 A7 E Aez Ese A Ezae Vc Ezsae Ae Ce Ae Aaaaaµ Ae Az Ae Ae Cyzpuey A A Ae Az E C Ey
Search results for e aez ae ae a ez a aes ae a ae e ae c ez aae a s ezsa a ae az ae ae cyz ae ae e a z mxm33 tre863 som e cs c ae ae ae a c 0vne aez z2019 04 19 12 44 a7 e aez ese a ezae vc ezsae ae ce ae aaaaaµ ae az ae ae cyzpuey a a ae az e c ey book


text:
L(I)NT AUTONOMISTE. Citadins talians di nazionalitât furlane
✽✽ Al somee passât un secul di chê sere che, ai Colonos, un esponent de Resistence curde al veve sclarît ai presints lis resons de gnove strategjie adotade dal moviment tai confronts de Sirie. In sintesi, i combatents dal Rojava, devant de pussibilitât reâl di jessi cancelâts tant che popul de ofensive militâr turche, a rinunziavin ae ipotesi de indipendence di un Kurdistan unic e unît, par meti invezit lis basis di un acuardi dentri dal stât sirian. Il Rojava si sarès configurât tant che un teritori dotât di une autonomie poiade su trê pilastris: democrazie, rûl de femine e politiche ambientâl.
✽✽ Une disfate? Par cierts aspiets sì, se si pense aes prospetivis ideâls des miliziis curdis che, sul cjamp e cul sacrifici de lôr zoventût, a vevin batût l’Isis. Un pôc cemût che e jere stade viodude la gnove Italie di tancj partesans che a vevin lotât par un cambiament radicâl dal Stât e de societât.
A mi mi visave tant il discors dal Dalai Lama che, devant des persecuzions cinesis, al à rinunziât ancje lui al concet di un Tibet indipendent domandant a Pechin il ricognossiment e il rispiet dai dirits democratics pe sô int dentri de republiche popolâr.
✽✽ Altris senaris, altris prospetivis dulà che si fevele di vuere, muarts e distruzions che a someavin lontanis di chi, fin cuant che no vin vût di confrontâsi cun chest virus maledet e cu lis sôs consecuencis, imparant su la nestre piel ce che al vûl dî vê pôre dal doman, contâ lis vitimis, adotâ disposizions di improibizion, e pensâ che nuie nol sarà plui come prime.
✽✽ Se cussì al è il futûr, o vin di interogâsi cence pôre ancje sul autonomisim furlan, sul so rûl une volte passade la emergjence.
I tricolôrs pai barcons, chel “stringiamci a coorte” che al rimbombe - a dî la veretât, plui tant che tif di curve scaramantic che come impegn vuerîr -, di une bande a segnalin la dibisugne di tancj di cjatâ simbui e rituâi cognossûts e cualchi volte praticâts in altris ocasions, ma di chê altre a rapresentin par nô furlans un segnâl di interpretâ.
✽✽ A tornaran sù di sigûr, e za o notìn i segnâi, i mai impisulîts riclams ae centralizazion de vite publiche, aes declarazions di faliment des autonomiis regjonâls.
Dal rest, varessino rivât chestis, bessolis, a frontâ un drame di chestis proporzions?
La rispueste e je: no. Cheste cussience e compuarte il ricognossi che devant des “complessitâts globâls”, de economie ai traspuarts, de sanitât ae sigurece, no je pussibile dome une rispueste di “nicje”.
✽✽ Scomencìn a rifleti su cemût tradusi in pratiche e in propueste politiche chel che simpri o vin afermât, ven a stâi che o sin “citadins talians, di nazionalitât furlane”.
Che nus plasi o no, cheste e je la situazion che o vin di fâ i conts. E no sarìn dome nô. ❚
Dree Valcic


text:
Une partide a puartis sieradis, in ducj i sens: cence public tal stadi, daûr des disposizions che a son in vore in chescj dîs particolârs, e cence goi ni di une bande e nancj di chê altre. Cuintri de Fiorentina l’Udin al zuie ancjemò une volte une partide discrete ma cence rivâ a butâle dentri, cundut che al costruìs diviersis buinis ocasions. Ancje i ospits a mostrin di vê chel stes probleme: a costruissin alc di mancul de scuadre furlane, ma a cjapin un pâl prime de fin dal prin timp e a varessin chê di lamentâsi cuintri de sfighe. La conclusion de partide – nuie goi e un pont par om – e je sostanzialmentri juste.
Intal cidin dal Stadi Friûl lis dôs scuadris si presentin dutis dôs cul 3-5-2. L’Udin e à Musso tra i pâi, Becao, Nuytinck e Ekong in difese, Jajalo, Mandragora e Di Paul in mediane cun Sema e Larsen su lis corsiis esternis e Okaka e Nestorovski, preferît di Gotti a Lasagna, in atac. La Fiorentina si fonde su Badelj, Duncan e Castrovilli inte fase di costruzion, Dragowski al è in puarte e Vlahovic e Chiesa a son i ponts di riferiment dal atac.
I blancs e neris a scomencin avonde ben, cuvierts indaûr e cuntun ciert dinamisim de metât dal cjamp indenant. La Fiorentina e fâs sù par jù compagn cul risultât che inte zone mediane al è trafic e lis dôs scuadris no cjatin spazis par fâsi mâl une cun chê altre. La prime ocasion de Fiorentina al è un tîr di Lirola che al finìs tal esterni de rêt. L’Udin al rispuint cuntun tîr fûr bersai di Mandragora, intant che i ospits a provin cuntune punizion flapute di Badelj che e ven fermade cence padins di Musso. Ator de miezore la partide si scjalde cuntun tîr alt di Ekong, cuntune conclusion cul cjâf di Okaka che e va fûr di pôc e cuntun altri tentatîf mancul significatîf dal atacant blanc e neri. La Fiorentina e rispuint cun Duncan, che però nol cree problemis a Musso, cun Milenkovic che al cjape il pâl e cun Chiesa che al tire parsore de travierse.
Il secont timp si vierç cuntun erôr di Badelj, che De Paul al prove a disfrutâ cence sucès, e cuntune bombe di Sema, parade in doi timps di Dragownski. Pôc timp plui indenant Okaka al aprofite di une sbrissade di Pezzella e al va vie fint insom par metile tal mieç par Mandragora, che al ven murât al moment dal tîr svicinât. I doi colps dai blancs e neris a fasin sunâ la svearine pe Fiorentina, che si fâs vive des bandis di Musso cun Vlahovic: il so tîr al è sec ma il puartîr dal Udin nol à nissun fastidi a blocâ la bale.
I blancs e neris a tornin al atac cun De Paul, ma il so diestri al va fûr, intant che di chê altre bande Vlahovic al fâs une altre telefonade par Musso che al pare ancjemò cence problemis. De Paul al è ancjemò protagonist, passe un cuart di ore dopo de polse, ma ancjemò une volte la sô conclusion e je fûr bersai. Gotti al cambie Nestorovski cun Lasagna e plui tart al met dentri Fofana tal puest di Jajalo.
Intal ultin cuart di ore KL 15 si met in mostre cuntun biel tîr che al impegne Dragowski, Zeegelaar al cjape il puest di Sema e Mandragora al pronte une buine bale par Becao che al tire cul cjâf masse adalt. Di chê altre bande dal cjamp, al fâs compagn ancje Duncan, intant che ae fin, za tal recupar, si viôt Chiesa, che al tire intal spieli, ma al cjate Musso tal puest just tal moment just, che al conferme la pate: un risultât che al oblee dutis dôs lis scuadris – e l’Udin in particolâr – a stâ in vuaite, parcè che, daûr di cemût che e je lade inta chei altri cjamps, la distance de code de classifiche si à scurtade.


text:
Al è tacât un altri an e cussì e scomence ancje une gnove anade di Babêl Europe, il program cuindisinâl dedicât a lenghis, musichis, minorancis e nazions cence stât, che al cjate spazi intal palinsest di Onde Furlane il martars in direte a 11 a buinore e po in repliche il miercus a une dopo di misdì e la sabide a une e mieze.
Dopo de polse inte setemane di Nadâl, la trasmission e torne a proponi novitâts discografichis, argoments di autualitât e selezions musicâls “babelichis” che a rimontin ancje a tancj agns indaûr.
In particolâr la prime pontade dal 2019 e vignarà caraterizade de presentazion di doi discs jessûts vie pai ultins mês e pes ultimis setemanis, firmâts di doi nons une vore impuartants de musiche “babeliche”. Di une bande al è Human/Kelt, il disc plui resint di Alan Stivell, di passe cincuante agns personaç di ponte de gnove musiche bretone e de world music in gjenerâl, e di chê altre al è l’album gnûf dai Dixebra, une produzion che e da cont de tournee fate de storiche formazion asturiane vie pal 2017 cun chê di memeoreâ i siei prins trente agns di ativitât e in particolâr dal conciert fat a Uviéu / Oviedo ai 17 di Setembar di chel an, che al è stât screât screade juste vinars ai 28 di Dicembar ancjemò inte capitâl des Asturiis cuntun altri conciert speciâl.
E sarà ancje la ocasion par scoltâ alc di Bal Poètic, l’album dai Blu l’Azard, formazion che la plui part dal so repertori e je fate di cjançons par ocitan, par francoprovençâl e par francês, che al è saltât fûr juste tal mês di Setembar dal 2018, e al sarà spazi pe produzion musicâl par galês, cui Alffa, il prin grup a jonzi e po a passâ il soiâr dal milion di scoltis su Spotify cuntune cjançon par cymraeg,
Cun chê di ricuardâ Sigaro, cjantant e ghitarist de Banda Bassotti, muart sù par jù un mês indaûr, si scoltarà ancje une testemoneance de colaborazion jenfri la innomenade band di Rome e il basc Fermin Muguruza e lant a torzeon tal spazi e tal timp e incrosant ricuarts personâi e fruçons autobiografics il percors scalembri di Babêl Europe al passarà ancje pe citât di Turin, tai prins agns Novante dal secul stât, cun chê di recuperâ, un toc di chel che par sigûr al è stât il prin (ma no l’unic) grup che di chês bandis al à vût fat ancje cjançons origjinâls par furlan…
L’apontament al è par vuê, martars ai 8 di Zenâr, a 11 a buinore, e e po in repliche tal dopodimisdì di doman, miercus ai 9, a une, e ta chel di sabide ai 29, a une e mieze, simpri sui 90 Mhz pe plui part dal Friûl, sui 90.200 Mhz pe plui part de Cjargne e in streaming, di cualsisedi bande dal mont là che e sedi une conession internet, ae direzion www.ondefurlane.eu.
Dopo des trê emissions de setemane ancje cheste pontade de trasmission si podarà tornâ a scoltâle in podcast cun Spreaker e Spotify.